सिनेमा – Page2– Hum Bhojpuria\nHum BhojpuriaOctober 12, 20211min3730\nचिरई का जालवा में फँसल बहेलिया गोहार करेला\nHum BhojpuriaJune 15, 20211min7320\nजन्मतिथि – 1 अक्टूबर 1919 पुण्यतिथि – 24 मई 2000\nगीतकार मजरुह सुल्तानपुरी प पोथी प पोथी लिखाइल बा। हिंदी सिनेमा में एक से बढ़ के एक गीत देले बाड़न उ। ओह पर बहुत कुछ नइखे कहे के। एह छोट आलेख में कहाइयो नइखे सकत। अँटबे ना करी। आँटे के त भोजपुरियो ठीक से ना आँटी। एह से भोजपुरी सिनेमा में उनका ओह योगदान, ओह गीतन के बात करत बानी, जवन लोग के जुबान पर त चढ़बे कइल, फिलिमियो के हीट करवलस।\nबात शुरू करत बानी उनका लोकप्रिय गीत के एगो अंतरा से –\nहम त रहनी एगो भोली रे चिरईया\nचिरई का पीछे-पीछे लागल बा बहेलिया, लागल बा बहेलिया,\nगोरी हमके छोड़ावs हो गोहार करेला\nमजरुह साहेब के बहेलिया एकदम इन्नोसेंट बा। बहेलिया के नाम बा असीम कुमार। चिरई बाड़ी कुमकुम। फिल्म के नाम बा लागी नाहीं छूटे राम आ ई गीतवा सुर सम्राज्ञी लता मंगेशकर आ तलत महमूद के आवाज़ में बा। संगीत चित्रगुप्त जी के बा। छतीस बार सुनले होखब हम। फिलिमियो सत्रह बार से कम ना देखले होखब आ तब ई दावा करे के मन करेला कि ए चनेसर भोजपुरी के गरियावs मत। अश्लील मत कहs। भोजपुरी के समरथ के जाने के बा त फिल्म लागी नाहीं छूटे राम देखs। ई 1963 के फिल्म ह।\nत 1963 के बात 2020 में काहे जी? काहे, बाप-दादा के बात ना होई? बिगड़ल त ससुरा नाती-पोता बाड़न स नू ? एह से ओकनी के ईयाद दियावत बानी कि देखs लोग बाप-दादा भोजपुरी के केतना गौरवशाली छवि बना के गइल बा। हाँ, भोजपुरी सिनेमा में गीत के बात होई त शैलेन्द्र आ मजरुह सुल्तानपुरी बापे-दादा नू बा लोग ।\nत अब बात आगे बढ़ावत बानी। ऊ चिरई आगे का पूछsतारी आ उनका का जबाब मिलsता। देखीं गीत के खूबसूरती देखीं आ बात के पकड़ी।\nघूमी-घूमी देखs तारs काहे मोर चलवा\nतनिक छँहाई ल घमाई जाई गलवा, घमाई जाई गलवा\nचलीं चाहे घमवा में बैठीं चाहे छँहवा हो काहे मुएला\nगोरे गलवा का पीछे केहू काहे मुएला\n– हो कि रस चुएला …\nएकरा के कहल जाला बोलत-बतियावत गीत, करेजा छूअत गीत। आज हम ओही गीतकार के बात करत बानी जेकर ई गीत भोजपुरी त भोजपुरी गैर भोजपुरी भाषी के जुबान पर भी बा। का जी, के नइखे सुनले ई गीत-\nलाल-लाल ओठवा से बरिसे ललइया हो कि रस चुएला\nजइसे अमवा के मोँजरा से रस चुएला\nलागे वाली बतिया ना बोलs मोरे राजा हो करेजा छुएला\nतोरी मीठी-मीठी बोलिया करेजा छुएला हो करेजा छुएला\nका कमाल के पोएट्री बा। अइसने पोएट्री प पगला के रजवा राजपाट लिख देत रहलन ह स कवि जी के। राजपाट माने राजेपाट ना होला, अशर्फियो ( स्वर्ण मुद्रा) दीहल भी होला ।\nभागेलू त हमके बोलावेला अँचरवा\nअँखियाँ चुरावेलू त हँसेला कजरवा हो हँसेला कजरवा\nजिया के जंजाल भइल हमरी सुरतिया डगर रोकेला\nजहाँ जाँई तहाँ लोगवा डगर रोकेला\nआजकल एकरा पसंघो में गीत नइखे लिखात या लिखाता त उहाँ ना प्रोड्यूसर पहुंचता, ना डाइरेक्टर आ उ पहुंचियो के का करी? ओकर त चले ना। चलेला हीरो के आ हीरो लोग अल्बम इंडस्ट्री से आइल बा। ओही जी से नाशल शुरू भइल बा।\nखैर, मजरूह साहब के दुनिया गाँव- कस्बा के दुनिया रहे। जहां गुड्डा-गुड्डी के बिआह होखे, जहाँ माई लोरी गा के लइकन के सुतावे। ई लोरी उनका ज़ेहन में रहे। 1965 में एगो फिल्म आइल- भउजी। ओह में मजरुह साहेब के लोरी आइल। लोरी प तरह-तरह के चर्चा चलल। चित्रगुप्त जी के धुन प लता जी के स्वर में गजब खिलल बा ई गीत। हालाँकि कवनो-कवनो घर में माई एकरो से बढ़िया राग में गावेली सन। हम मम्मी लोग के बात नइखीं करत। गाना देखीं।\nए चंदा मामा आरे आव पारे आवs\nनदिया किनारे आवs\nसोना के कटोरिया में दूध भात ले ले आवs\nबबुआ के मुहवा में घुटुक\nआवs हो उतर आवs हमरी मुंडेर\nकब से पुकारिले भइल बड़ी देर\nभइल बड़ी देर हो बाबू के लागल भूख\nए चंदा मामा आरे आव पारे आवs…\nमनवा हमार अब लागे कही ना\nरहिले जे एक घड़ी बाबू के बिना\nएक घड़ी हमरा त लागे सौ जुग\nचांद जइसन मुखड़ा जे देखs एक बार\nतोहरा के मोह लिहि बबुआ हमार\nबबुआ हमार जइसे तोहरे स्वरूप\nएही फिल्म (भौजी) में एगो अउर गीत जवन रफ़ी साहेब के आवाज़ में बा, ओकरा के लोग सराहल- हम गरीबन से भइल प्या\nदरअसल मजरुह साहब बहुत बड़ा शायर रहनी। समय आ समाज के धड़कन उनका शायरी आ गीतन के स्वर रहे। सिचुएशनल गीत में भी एकर गुंजाइश उ निकालिए लेस। एही से उ भोजपुरियो में कालजयी रचना कइलें। फिल्म लागी नाहीं छूटे राम के टाइटल ट्रैक हीं लीं ना। इहो तलत महमूद आ लता जी के आवाज़ में बा।\nजा जा रे सुगना जा रे कहि दे सजनवा से\nलागी नाहीं छूटे रामा चाहे जिया जाए\nभइली आवारा सजनी पूछलs पवनवा से\nलागी नाहीं छूटे …\nहई पोएट्री देखीं। जबाब नइखे ।\nदिया रोज हारि जाला संग संग जलि के\nचँदवा भी थाकि जाला मोरा संग चलि के\nतड़पइले रात दिन कौनारे जमनवा से\nएह फिल्म के सगरी गीतवे कमाल बा। हर साल राखी पर पूर्वांचल में सबसे बेसी इहे गीत गूंजेला –\nरखिया बन्हा ल भईया सावन आइल जीयs तू लाख बरिस हो\nतोहरा के लागे भईया हमरो उमिरिया बहिना त देले असीस हो\nहई लाइन सुन के त मन मोहा जाता। नेग में का माँगतारी बहिन। कहsतारी कि जब भउजी अइहें त-\nअँचरा में भरि-भरि लेइब रुपइया, गाँव लेइब दस-बीस हो\nअंतिम लाइन त करेजा काढ़ लेता –\nअइसन ना होखे कहीं अँखियाँ निहारे जाये सावन ऋतु बीत हो\nअगर केहू के पति भकचोन्हर मिल जाय त हेसे बढ़िया गीत त ना मिली। माने हर सिचुएशन में कमाल बाड़े मजरुह चचा। गीत के मजा लीं।\nसखिया सहेलिया के पिया अलबेला\nबनवारी हो हमरा के बलमा गँवार\nजामुन जइसन रंग पिया के\nओऽपर लाल लिबास।\nतवना उपर पान चबावे\nहँसे ननद अउर सास\nबनवारी हो ताना मारे सगरे जवार\nटिकुली सटनी सेनुर भरनी\nकइनी सब सिंगार\nबइठल टुकुर टुकुर ताकेला\nजिया भइल अंगार\nबनवारी हो जर गइल एंड़ी से कपार\nभागलपुर से फैजाबाद तक घुमनी गाँवे गाँव\nबागड़पन में बलमा जइसन केहू के नईखे नाँव\nबनवारी हो केकर होई अइसन भतार\nओही तरे आशा भोंसले और मन्ना डे के आवाज़ में ‘’ अजी मुंहवा से बोलs कनखिया न मारs ‘’ ग़ज़ब के नोंक-झोंक वाला गीत बा। चाहे ‘’ मोरी कलइया सुकुवार हो चुभि जाला कंगनवा / जब से भइल नैना चार हो चुभि जाला कंगनवा ’’ चाहे सुमन कल्यानपुरी के आवाज़ में ‘’ सज के त गइनी रामा पिया के नगरिया से भुलाई हो गइले ना / हमरी माथे के टिकुलिया भुलाई हो गइले ना ‘’… एह सब गीत में मजरुह साहब के चिंतन, भाव के जादूगरी आ अंदाजे बयां मन मोह लेता।\nमजरुह साहब के गीतन में श्रृंगार आ जीवन दर्शन गजब के घुसपैठ बनइले बा।\nलोक जीवन के रंग आ लोक संगीत के तेवर उनका हिंदी गीतन में भी मौजूद बा। फ़िल्म ‘धरती कहे पुकार के’ गीत के रंग देखीं –\nजे हम तुम चोरी से, बंधे इक डोरी से\nजइयो कहां ऐ हुजूर\nअरे ई बंधन है प्यार का… जे हम तुम चोरी से\nचाहे हई गीत देखीं –\nठाड़े रहियो ओ बांके यार हो\nठहरो लगा आऊं नैनों में कजरा\nचोटी में गूंध आऊं फूलों का गजरा\nमैं तो कर आऊं सोलह सिंगार रे\nठाड़े रहियो ओ बांके यार रे\nअउर अब मजरुह साहब के, आज के समय के सबसे जरुरी, सबसे प्रासंगिक दू गो सदाबहार गीत के साथे आपन बात ख़तम करत बानी ।\nपहिलका गीत –\nराही मनवा दुख की चिंता क्यों सताती है\nदुख तो अपना साथी है\nसुख है एक छांव ढलती\nआती है जाती है, दुख तो अपना साथी है\nआ दुसरका गीत –\nइक दिन बिक जाएगा माटी के मोल\nदूजे के होठों को देकर अपने गीत\nकोई निशानी छोड़ फिर दुनिया से डोल\nबेतिया से बॉलीवुड के सफर मनोज बाजपेयी खातिर आसान ना रहल\nHum BhojpuriaJune 7, 20211min7090\nजन्मदिवस विशेष: 23 अप्रैल 1969\nकुछ लोग के ज़िन्दगी के कहानी स्वेट मार्डेन, शिव खेड़ा, नेपोलियन हिल आदि के प्रेरक पुस्तक से कम रोचक आ मोटिवेशनल ना होला। कोरोना काल में अइसने कहानियन के जरूरत बा जे गहन निराशा में आशा के किरण जगावे।\nकहल जाला कि मन में हिम्मत होखे आ अपना लक्ष्य खातिर जुनून होखे त कवनो रास्ता पहाड़ नइखे। पश्चिमी चंपारण के एगो छोट गाँव बेलवा के रहे वाला लइका बॉलीवुड के एगो श्रेष्ठ अभिनेता बन गइल, एकरा पीछे अथक मेहनत आ अटूट लगन के हाथ बा। एह बिहारी अभिनेता के नाम ह मनोज बाजपेयी जे सामान्य किसान परिवार से होखला के बादो फिल्म अभिनेता बनला के फ़ैन्सी सपना ना खाली देखलें बल्कि ओकरा के पूरो कइलें। 23 अप्रैल 1969 के मनोज बाजपेयी के जन्म भइल। मनोज अपना पाँच भाई बहिन में दुसरा नंबर के संतान हवें। उनके शुरुआती पढ़ाई गाँवे के प्राथमिक विद्यालय से आ हाईस्कूल के पढ़ाई के. आर. हाईस्कूल बेतिया से भइल।\nमनोज 1986 में 17 साल के उमिर में दिल्ली पढ़े आ गइलें। बचपन से अभिनेता बने के शौख उनका मन में रहे, एही से इहाँ आके थियेटर से जुड़ गइलें। उनकर नाम मनोज भी ओ बेरा के हिट फिल्म कलाकार मनोज कुमार के नाम पर रखाइल रहे आ मन में कलाकार बने के अरमानों मचलत रहे त थियेटर के प्रति झुकाव स्वाभाविक रहे। दिल्ली विश्वविद्यालय से पढ़ाई करत समय मनोज के जान पहचान थियेटर के दुनिया के बड़ बड़ लोग से हो गइल। तबे उनका पता चलल कि राष्ट्रीय नाट्य विद्यालय में अभिनय के बेहतरीन प्रशिक्षण होला। उ ओह में दाखिला खातिर लगातार कोशिश कइलें, बाकिर तीन बेर असफल भइलें। मनोज एकदम निराश हो गइल रहलें। बने के अभिनेता रहे आ रास्ता मिलते ना रहे। लाइफ लाइन के तलाश जारी रहल। एह अन्हरिया सफर में भेंटइले रघुबीर यादव (प्रसिद्ध अभिनेता)। उनका सलाह पर मनोज मशहूर अभिनय कोच बैरी जॉन के थियेटर कंपनी जॉइन कs लेहलें। शाहरुख खान भी बैरी जॉन किहाँ से अभिनय के कोचिंग लेले बाड़ें। थियेटर के दिन में मनोज आ शाहरुख के मुलाकात भी भइल रहे। मनोज बाजपेयी ए थियेटर कंपनी के साथे कई गो प्ले कइलें अउरी साथ ही अपना अंग्रेजी भाषा के कॉम्प्लेक्स के दूर कइलें। एगो इंटरव्यू में उ बतवलें कि बिहार से आवे वाला अक्सरहा युवक अंग्रेजी से घबड़ाला। हमरा भी बहुत चिंता होखे कि हम कइसे बढ़िया अंग्रेजी बोलीं। कुछ दोस्त लोग के मदद से अंग्रेजी भाषा पर कमांड कइनी आ आज उ काम देता ।\nओही थियेटर के दिन में मनोज बाजपेयी चौथा बार एनएसडी में दाखिला खातिर फेर कोशिश कइलें। एह बेरी उहाँ बोर्ड में बइठल लोग इनका के चिन्हत रहे आ इनका प्रतिभा के मुरीद रहे। उ लोग कहल कि मरदे, अब तू सीखे ना सिखावे आवs. मनोज गइल रहलें ओहिजा चेला बने आ उनके गुरु बने के नेवता मिल गइल। बाकिर उ मना क दिहलें। उनके अभिनय चलत रहल। साल 1994 में गोविंद निहलानी ओमपुरी आ नसीरुद्दीन के लेके फिल्म बनावत रहलें। उ मनोज के एक मिनट के एगो छोट रोल में कास्ट कइलें आ ई रहे भविष्य के एगो चमकत फिल्म सितारा के पहिला पर्दा-पदार्पण। ओही साल मशहूर फिल्मकार शेखर कपूर कुख्यात डाकू फूलन देवी के जीवन पर फिल्म ‘बैन्डिट क्वीन’ बनावत रहलें आ उनके फिल्म में टाइटल रोल के समानांतर भूमिका खातिर एगो अइसन नवयुवक के तलाश रहे जे कुशल अभिनेता होखे। मनोज के मित्र आ ओह फिल्म के कास्टिंग कर रहल तिग्मांशु धूलिया शेखर कपूर से मनोज के नाम सुझवलें। मनोज बाजपेयी के मामला लगभग सेट हो गइल, तले कुछ दिन बाद उनके रोल में निर्मल पाण्डेय के कास्ट कर लिहल गइल। मनोज के हिस्से एगो छोट रोल आइल बाकिर ई रोल उनके अभिनय क्षमता प्रमाणित करे खातिर काफी रहे।\nकुछ समय बाद मनोज बाजपेयी मुंबई के रुख कर देहलें आ उहाँ उनकर संघर्ष के असली दौर शुरू भइल। बाकिर उनके दिल्ली के कुछ मित्र मुंबई में पहिले से रहलें आ स्थापित होत रहलें। एहीसे उनके मुंबई फिल्म उद्योग में घुसे में मदद भी मिलल। मनोज अपना मित्र सौरभ शुक्ला के साथे मुंबई में आपन शुरुआती दिन गुजरलें। एगो साक्षात्कार में एगो रोचक किस्सा बतवलें कि उ लोग संघर्ष के दिन में अभिनय के लगातार माँजत रहल लोग। केहू भी मित्र आवे त मुर्गा आ मटन पार्टी होखे अउरी मनोज एकरा बदले में आपन कुछ रिहर्सल कइल सीन देखावस।\nमनोज के 1995 में महेश भट्ट के टीवी शो स्वाभिमान मिलल। ओह में हालांकि मनोज के छोट रोल रहे लेकिन उ एतना लोकप्रिय भइल कि उनके रोल दू साल से ऊपर तक शो में चलल। एकरा बाद उनके रामगोपाल वर्मा से मुलाकात भइल, जब उ एगो कॉमेडी फिल्म दौड़ के कास्टिंग करत रहलें। रामू उनके प्रतिभा देख के एतना प्रभावित भइलें कि उनके कहलें कि हेतना छोट रोल तहरा लायक नइखे। हम तोहरा के अगिला फिल्म में बड़हन रोल देम। मनोज के पैसा के गरज रहे एहीसे उ रोल कइलें। बाकिर रामू अपना वादा मुताबिक अगिला फिल्म सत्या में हीरो के समानांतर भीकू म्हात्रे नाम के गैंगस्टर के रोल दिहलें। ई रोल अउरी फिल्म एतना हिट भइल कि मनोज बाजपेयी पूरा देश में मशहूर हो गइलें। ई फिल्म बहुत सफल भइल आ मनोज के अभिनय के भूरी भूरी प्रशंसा भइल। मनोज के राष्ट्रीय फिल्म पुरस्कार मिलल। एही जा से मनोज बाजपेयी के बढ़िया फिल्म मिले लागल। कुछ साल में उनके शूल, कौन, अक्स, जुबैदा, दिल पे मत ले यार आइल। ई फिल्मन में मनोज बाजपेयी के मुख्य भूमिका रहल आ उनके अभिनय के बड़ा तारीफ भइल। बाकिर मनोज बाजपेयी के फिल्मन के बिजनेस कवनो खास ना रहल।\nमनोज 2010 तक के पीरियड में कई गो फिल्मन में नजर अइलें बाकिर उनकर मुख्य भूमिका रहल फिल्म बॉक्स ऑफिस पर कमाल ना देखा पवली सन। एही से पता चलता कि हिन्दी फिल्म दर्शकन के केतना दुर्भाग्य बा कि उ बढ़िया कलाकारन के कबो कैश ना करेला आ लिपल पुतल तथाकथित स्टार चेहरा पर छिछिआइल रहेला। साल 2010 में प्रकाश झा के मल्टीस्टारर राजनीतिक फिल्म राजनीति रिलीज भइल आ फिल्म सुपरहिट भइल। एह में मनोज के नेगटिव रोल के बहुत प्रशंसा भइल। फेर साल 2012 में फिल्म आइल गैंग्स ऑफ वासेपुर आ उनके किरदार सरदार खान अमर हो गइल ओइसहीं जइसे भीकू म्हात्रे। मनोज बाजपेयी ओइसे भी घर घर में पहुँच चुकल रहलें, एह फिल्म के बाद वाली पीढ़ी के भी स्मृति में बस गइलें। साल 2016 में उनके फिल्म ‘अलीगढ़’ रिलीज भइल जेके चारु ओर खूब तारीफ भइल, एक बार फेर मनोज अपना अभिनय से सभके चकित कर देहलें। उनके एकरा खातिर प्रतिष्ठित एशिया पेसिफिक स्क्रीन अवॉर्ड से नवाजल गइल। साल 2018 के फिल्म गली गुलेयां भी मनोज बाजपेयी के फिल्मोग्राफी के बेहतरीन फिल्म ह। एह फिल्म के देश विदेश में खूब तारीफ मिलल।\nसाल 2019 मनोज बाजपेयी खातिर बढ़िया साल रहल। एही साल उनके पद्म श्री के उपाधि मिलल आ एही साल उनके फिल्म भोंसले रिलीज भइल जे में उ टाइटल रोल कइलें। पिछला साल फिल्म भारत में भी ओटीटी पर प्रदर्शित भइल। ई फिल्म देश विदेश में खूब नाम कमइलस। साल 2021 में उनके भोसले फिल्म खातिर सर्वश्रेष्ठ अभिनेता के राष्ट्रीय पुरस्कार मिलल ह।\nमनोज बाजपेयी के अमेजॉन प्राइम पर रिलीज भइल शो द फैमिली मैन के बड़ा प्रसिद्धि मिलल आ उ शो सुपर डुपर हिट रहल। उनके फिलहाल जीफाइव पर साइलेंस नाम के थ्रिलर ड्रामा रिलीज भइल बा आ जलदिए द फैमिली मैन के अगिला सीरीज रिलीज होखे वाला बा।\nहोली पर रिलीज भइल खेसारीलाल आ निरहुआ के फिल्म\nHum BhojpuriaMay 3, 20211min7980\nफिल्म जगत में फेस्टिवल पर फिल्म रिलीज करे के फैशन बा। ओकर सम्बन्ध बिजनेश से भी बा। अबकी होली पर खेसारीलाल यादव आ दिनेश लाल यादव निरहुआ के फिल्म रिलीज भइल ह। आईं एह दूनू फिल्मन पर बात कइल जाय।\nखेसारीलाल यादव के फिल्म ‘सइयां अरब गइले ना’\nकुछ कर गुजर ऐसा कि दुनिया तमाम हो जाए, आशिकों के जुबान पर तेरा भी नाम हो जाए…\nइहे शे’र फिल्म के हीरो बोलत बा। अइसन एगो अउर शेर बा,\n‘कसम है तेरे इंतज़ार का, एतबार तेरा टूटने नहीं दूंगा\nरिश्ता तुझसे जनम जनम का है, साथ तुझसे छूटने नहीं दूंगा’\nइ दुनू शेर पढ़ के पता त चलिए गइल होई कि फिल्म के कहानी एगो लव स्टोरी बा आ प्रेमी अपना प्रेमिका के पावे खातिर कुछओ करे के तइयार बा। प्रेमिका के अपना हीरो पर ऐतबार बा। फिल्म के नाम ह ‘सइयाँ अरब गइले ना’ आ प्रेमी के भूमिका में बाड़ें खेसारीलाल यादव अउरी प्रेमिका के भूमिका में बाड़ी काजल राघवानी। इ फिल्म भोजपुरी में बनल बा आ होली के त्योहार पर यूपी बिहार के सिनेमाघर में रिलीज भइल ह। हालांकि कोरोना के बढ़त प्रकोप के चलते सिनेमाघर में ऑक्यूपेन्सी कम बा। त अब आवे वाला सप्ताह निर्धारित करी कि भोजपुरिया क्षेत्र में काफी लोकप्रिय खेसारी लाल के इ फिल्म केतना लोग देखलस।\nफिल्म के टाइटल खेसारी के ही एगो हिट गाना ‘सइयाँ अरब गइले ना’ से लिहल बा। इ गाना खेसारी के करियर के एगो माइलस्टोन गाना कहल जा सकेला काहें कि एकरा बाद खेसारी के लोकप्रियता तेजी से बढ़ल। एमें उनकर लौंडा नाच के लोग चाव से देखल आ बाद में ई खेसारी के सिग्नेचर स्टाइल बन गइल जेकरा के अभियो खेसारी भुनावत रहेलें। फिल्म के नाम उनके हिट गाना पर रखला के पीछे के रणनीति भी इहे बा कि दर्शक के लुभावल जा सके। बाकिर फिल्म लोगन के केतना लुभाई ई त बाद में पता चली।\nफिल्म के निर्माण यशी फिल्म्स कइले बा बाकिर एह में तीन गो निर्माता बाड़ें, अभय सिन्हा, प्रशांत जम्मूवाला आ अपर्णा शाह। फिल्म के शूटिंग दुबई के सुंदर लोकेशन पर भी भइल बा। फिल्म के लेखक भोजपुरी सिनेमा खातिर लगभग 80 गो फिल्म लिख चुकल मनोज के। कुशवाहा बाड़ें। एकर निर्देशक प्रेमांशु सिंह बाड़ें जे भोजपुरी के कई गो सफल फिल्म दे चुकल बाड़ें। फिल्म के संगीत ओम झा के बा।\nहीरो एगो साधारण परिवार से बा। एक बेर साइकिलिंग करत में ओकर टक्कर हिरोइन से अचके हो जाता आ टकरइला के बाद का होला, रउरा जानते बानी। धीरे-धीरे अंखलड़उअल से शुरू होके दिल लगउअल तक बात पहुँचता बाकिर मुश्किल ई बा कि हिरोइन अमीर बाप के दुलरी बेटी बाड़ी आ हीरो गरीब त दुनू के क्लास में काफी अंतर पड़ जाता। हिरोइन के मामा जवन फिलिम में कॉमिक रिलीफ़ खातिर रखल गइल बाड़ें (ई आजमावल फार्मूला बा कि मुख्य विलेन के साला जरूर मसखरा होला जे गंभीर दृश्यन में भी कॉमेडी लिआवत रही), उ अपना भगिनी के हीरो के साथे देख लेतारें अउर घर पs बता देतारें। बाप बेटी खातिर बहुत फिक्रमंद रहता, जाहिर बा उ बेचैन हो जाता। लेकिन, जब ओकरा पता चलता कि दुनू एक दोसरा के बहुत प्यार करेलें त उ हीरो से डील करsता। डील होता कि हीरो 15 दिन में 15 लाख रुपया कमा के लिआई त बाप हिरोइन के बियाह ओकरा से कर दी। हीरो बड़ा फेर में पड़sता। बाकिर कसहूँ जोगाड़-तोगाड़ कs के दुबई कमाए चल जाता। उहाँ जाता त ओकरा कवनो कामे नइखे मिलत। तले ओकरा जिनगी में एगो अमीर लइकी आवत बिया आ ओकरा के बड़ बड़ जगह के सैर करावत बिया। दरअसल उ लइकी हीरो के फाँसे आइल बिया जवन बाद में पता चलत बा। हीरोइन के बाप असल में हीरो से अपना लइकी के बियाह नइखे करे के चाहत, एही से झूठमूठ के डील करके ओकरा के रास्ता से हटावत बा आ एने लइकी के बियाह कहीं और करे के तइयारी करत बा। हीरो दुबई में फंस गइला के बाद कइसे अपना वतन वापस लवटत बा, कइसे उ अपना प्रेमिका के पावत बा आ कइसे ओकरा बाप के प्रपंच के जवाब देता आ ओकर विचार बदलत बा, इहे फिल्म में आगे देखावल बा। ई देखे खातिर दर्शक के सिनेमा घर में जाए के पड़ी।\nफिल्म के संगीत ओम झा के बा आ गीत कई गो गीतकार लोग लिखले बा। गीत कवनो जुबान पर चढ़े वाला नइखे। हाँ कुछ समय तक थिरका जरूर सकेला। फिल्म के एगो गाना ‘जब पटना वाली ने दिल तोड़ा तो पटाया गुजरात वाली को’ बड़ा वायरल होता अउरी विवाद के कारण भी बनल बा।\nफिल्म के निर्देशन प्रेमांशु सिंह के बा जे खेसारी के साथ लगभग आधा दर्जन फिल्म कर चुकल बाड़ें। उनकर खेसारी के साथे एगो फिल्म बलम जी आई लव यू काफी सफल फिल्म रहल। निर्देशक रोमांटिक कॉमेडी के साथे एक्शन के छंवक वाला फिल्म बनावेले आ एह फिल्म में भी उनके उहे अंदाज लउकल बा। खेसारी के जवन टिपिकल कॉमेडी स्टाइल होला ओकरा से इतर दृश्य के बनावल गइल बा। फिल्म में अभिनय जेकर सराहे वाला बा उ हिरोइन के बाप के बा बाकिर शुभी शर्मा भी ठीक लागत बाड़ी। काजल आ खेसारी जइसन करेला लोग ओइसने कइले बा लोग। फिल्म के नायक-नायिका के केमिस्ट्री कुछ खास जमल नइखे जबकि दुनू जाना के जोड़ी के लगभग दू दर्जन से ऊपर फिल्म आ चुकल बा।\nफिल्म कुछ खास कमाल नइखे देखवले बाकिर दुबई के लोकेशन बड़ा सुंदरता से देखावल गइल बा जवना खातिर छायाकार सरफराज खान के सराहे के चाहीं। फिल्म खेसारी के फैन सब के ध्यान में रख के बनावल गइल बा।\nनिरहुआ के फिल्म रोमियो राजा शिक्षा माफिया के वर्चस्व पर सवाल कर रहल बा\nकवनो भी देश में ओकरा नागरिक खातिर शिक्षा आ स्वास्थ्य के बड़ा महत्व बा आ अधिकांश देश एकरा के कर निशुल्क यानी कि टैक्स फ्री रखले बा काहें कि ई उद्योग ना बल्कि सेवा ह आ एहसे धन ना बल्कि पुण्य कमाइल जाला। बाकिर भारत में ई दुनू निशुल्क होखला के बावजूदो उद्योग के बड़ साधन बन गइल बा। भारत में अधिकांश लोग अपना लइका-बच्चा के प्राइवेट स्कूल-कॉलेज में पढ़ावत बा आ आपन इलाज प्राइवेट अस्पताल में करावत बा। सरकारी में उहे जाता जेकरा लगे प्राइवेट में जाए के बूता नइखे। हालांकि एकरा पीछे कई गो कारण बा आ एही सब के मुद्दा बना के एगो भोजपुरी फिल्म बनल बा, रोमियो राजा। नाम से फिल्म कॉमर्शियल लागत बा आ बटलो बा बाकिर निर्माता निर्देशक एतना महत्वपूर्ण विषय लेके फिल्म बनावे के हिम्मत कइले बा लोग, ई कम बात नइखे।\n‘तोहर डिजिटल जवानी, इंटरनेशनल बा रानी’ गावत निरहुआ के ई फिल्म एह होली पर रिलीज भइल बा। बतइबे कइनी ह फिल्म के नाम बा ‘रोमियो राजा’। जस नाम बा तस टाइटल रोल निभावत निरहुआ के चरित्र भी बा। स्टाइलिश लुक अउरी चटख रंग के कपड़ा पहिन के घूमे वाला लइका आ एगो तेज तर्रार, केहू से ना डेराये वाली, अपना हक खातिर लड़-भिड़ जाए वाली लइकी के बीच रचल-बसल कहानी बा, रोमियो राजा।\nसोहम फिल्म्स के बैनर तले बनल ई फिल्म के ट्रेलर पिछले साल रिलीज भइल आ एकर प्रदर्शन भी पिछला साल होखे वाला रहे बाकिर कोरोना के बढ़त प्रभाव फिल्म के रिलीजिंग रोक देलस। अबकी होली पर एकरा के रिलीज त कइल गइल ह बाकिर एह बेरी भी कोरोना के मार फेर बढ़ रहल बा आ सिनेमाहॉल पर एकर असर बा। हालांकि निरहुआ के फैन फॉलोइंग बहुत बा त एह से आशा बा कि फिल्म कलेक्शन कर पाई। भोजपुरी फिल्म अभी तक मल्टीप्लेक्स में रिलीज ना होला, ऊ सिंगल स्क्रीन तक ही सीमित रहि जाला। सिंगल स्क्रीन के संख्या भी कम हो रहल बा। एह से भोजपुरी फिल्मन के कलेक्शन पर बड़ प्रभाव एकरो पड़ेला। एही से अक्सर भोजपुरी फिल्म के डिजिटल प्लेटफ़ॉर्म पर ही बिजनेस हो पावेला आ एह में निरहुआ के धाक बा। उनकर कई गो फिल्मन के व्यूज कई सौ मिलियन में बा।\nफिल्म ‘रोमियो राजा’ के लेखक-निर्देशक मनोज नारायण बाड़ें जे एकरा से पहिले भी निरहुआ के साथे ‘शेर-ए-हिंदुस्तान’ बना चुकल बाड़ें। इ फिल्म होली 2019 में रिलीज भइल रहे आ बॉक्स ऑफिस पर अच्छा प्रदर्शन कइले रहे। उ फिल्म भी भारत नेपाल के राजनीतिक सामाजिक रिश्ता पर बनल रहे आ भोजपुरी खातिर नया विषय रहे। ‘शेर-ए-हिंदुस्तान’ भी भोजपुरी में ढर्रा पर बन रहल फिल्मन से हट के बनल बा।\nफिल्म के कहानी नायक नायिका के बीच द्वन्द्व के आस पास बुनल गइल बा। नायक रोमियो राजा एगो अनपढ़, नकचढ़ल, अमीर बाप के औलाद बा जवन अपना बाप के पइसा आ ठाट पर गुमान करsता आ पूरा दुनिया के आपन बपौती समझत बा। हीरो के बाप बिहारी सिंह शिक्षा माफिया बाड़ें। ई किरदार दिनेश लाल यादव निरहुआ निभवले बाड़ें। फिल्म के हिरोइन एगो सरकारी हेडमास्टर के बेटी बिया जवन ना केहू से डेरात बिया आ ना अपना अधिकार से समझौता करत बिया। इ भूमिका आम्रपाली दुबे निभवले बाड़ी।\nहीरो के बाप बिहारी सिंह (अवधेश मिश्रा) चाहत बा कि पैसा से, धमकी से, भ्रष्टाचार से, कइसहूँ आपन साम्राज्य बड़ा कइल जाव, नया-नया स्कूल खोलल जाव, अमीर के साथे गरीब के भी बहका के, मजबूर करके लूटल जाव। एह में ओकर साथ देता ओकर लइका माने कि फिल्म के हीरो। फिल्म के हिरोइन मानवता आ सेवा धर्म में भरोसा करत बिया। ऊ अपना पिता के सिखावल मूल्यन पर चलत बिया। बिहारी सिंह सरकारी स्कूल बंद करवावल चाहsतारें, रोमियो ओकरा साथे बा, हीरोइन बीच में दीवार बनके खाड़ा हो जात बिया। एही दरम्यान हीरो के हिरोइन से प्यार हो जाता आ ऊ ओकरा से बियाह करे के जिद कर लेत बा। फेर कइसे कइसे सरकारी स्कूल के खतम करे के प्रपंच होता आ हिरोइन अपना सूझ बूझ आ हिम्मत से बाप बेटा के सामना कर बिया। बिहारी सिंह अउर रोमियो के होश ठिकाने लिआवत बिया आ दिल में मानवता जगावत बिया, इहे फिल्म के कहानी बा। फिल्म के कथा बड़ा सुंदर बा आ एकरा के देखे खातिर सिनेमाहॉल में जाए के चाहीं।\nफिल्म के लेखन-निर्देशन मनोज नारायण के बा जे अलग हट के विषयन पर फिल्म बनवेलें। उ एकरा से पहिले रानी चटर्जी अउरी विराज भट्ट के लेके कईगो हिट फिल्म दे चुकल बाड़ें। मनोज के निरहुआ के साथे ई दुसरका फिल्म ह बाकिर अउर दु गो फिल्म ई जोड़ी निकट भविष्य में ले आई। फिल्म में कथा आ निर्देशन सराहनीय बा आ लीक से हटके काम करे के कोशिश भइल बा।\nअभिनय के मामले में अवधेश मिश्रा आ आम्रपाली के काम सराहनीय बा। निरहुआ भी आपन चरित्र के बढ़िया से निभवले बाड़ें आ उनके नेगटिव अउरी पाज़िटिव शेड दुनू जमल बा। संजय महानंद, प्रकाश जैस आ मनोज टाइगर सरकारी टीचर के भूमिका में बा लोग जे खात त बा सरकार के बाकिर गुण बोर्डिंग स्कूल के गावत बा लोग। ई लोग भी अपना किरदार से न्याय कइले बा लोग।\nफिल्म के संगीत मधुकर आनंद के बा। फिल्म के एगो गाना ‘डिजिटल जवानी’ बड़ा लोकप्रिय भइल बा आ एह के विडिओ के कोरियोग्राफी भी बढ़िया भइल बा। फिल्म में एगो गाना संजय महानंद पर फिल्मावल बा जवन थोड़ा आश्चर्य भरल बा काहें कि अक्सर कॉमेडियन के खाली कॉमिक रिलीफ़ तक ही सीमित रखल जाला। गाना भी अच्छा बा आ बढ़िया से पिक्चराइज कइल बा।\nरोमियो राजा एगो लीक से हट के विषय पर बनल एक सार्थक फिल्म बा आ एकरा के देखे सिनेमाहॉल में जाए के चाहीं। ताकि एह तरह के फिल्मन के आमद भोजपुरी में भी बढ़े आ सिनेमा के उद्धार हो सके।\nहोठ प मुस्कान दबा के चले वाली हिरोइन हई आम्रपाली दुबे\nHum BhojpuriaJanuary 23, 20211min16690\nहिरोइन त सुन्दरे होला लो. ना रहित लोग त हिरोइन के बनाइत बाकिर आम्रपाली दुबे कुछ बेसिए सुन्दर बाड़ी. इंडियन क्लासिक लुक बा, भरल-पूरल देह आ होठ प बुझाला जे मुस्कान थिरकता. आज उनकर जन्मदिन ह. जन्मदिन के बधाई.\nजान जाईं कि छवे साल में छा गइल बाड़ी आम्रपाली दुबे. टॉप पर पहुंच गइल बाड़ी. दर्शकन के दिल में उतर गइल बाड़ी. आम्रपाली दुबे गोरखपुर उत्तर प्रदेश के रहे वाला हई. हिंदी सीरियल ‘रहना है पलकों की छाँव में’ से आपन करियर शुरू करे वाली आम्रपाली भोजपुरी में 2014 में निरहुआ हिन्दुस्तानी से डेब्यू कइली. एह फिल्म में उनके किरदार सोना काफी मशहूर भइल. एही फिल्म से आम्रपाली के जोड़ी निरहुआ के साथे अइसन बनल कि ओकरा बाद निरहुआ के अधिकतर फिल्म में आम्रपाली मुख्य भूमिका में दिखे लगली. आम्रपाली के करियर मात्र अभी 6-7 साल के भइल बा लेकिन ऊ आपन एगो अलग मुकाम बना लेले बाड़ी आ टॉप हीरोइन के रेस में आगे बाड़ी.\nत जान जाईं कि आम्रपाली दुबे आज 34 साल के हो गइली. 11 जनवरी, 1987 के गोरखपुर में जनमल आम्रपाली आज भोजपुरी इंडस्ट्री के सबसे महंग एक्ट्रेस में से एक बाड़ी. उनका के भोजपुरी में यूट्यूब क्वीन के नाम से भी जानल जाला. काहे कि यूट्यूब पर चढ़ते उनकर गाना एगो नया रिकॉर्ड बना देला.\nआम्रपाली के बाबूजी उनका के डॉक्टर बनावल चाहते रहलें लेकिन उनका भाग में त फ़िल्मी पर्दा प गर्दा उड़ावल लिखल रहे. उनकर बाबा मुंबई शिफ्ट हो गइल रहले लिहाज़ा पूरा परिवार संगे उ मुंबईये में रहत रहली. मुंबईये के भवन कॉलेज से पढ़ाईयो पूरा कइली हालाँकि पढ़ाई में उनकर ख़ास मन ना लागल आ कॉलेजिए टाइम से लगली ऑडिशन देवे.\n‘रहना है पलकों की छाँव में’ सीरियल से उनका पहचान मिलल बाकिर ओकरा पहिले उ सात फेरे, मायका अउर मेरा नाम करेगी रोशन में भी अहम भूमिका निभा चुकल रहली. खैर, अब त भोजपुरी के होके रह गइल बाड़ी.\nअब तक लगभग तीन दर्जन फिल्मन में अभिनय कर चुकल बाड़ी जवना में निरहुआ रिक्शावाला’, काशी अमरनाथ, ‘पटना से पाकिस्तान, मोकामा जीरो किलोमीटर, निरहुआ चलल ससुराल-2, निरहुआ चलल लंदन, निरहुआ हिन्दुस्तानी, निरहुआ हिन्दुस्तानी-2, निरहुआ हिन्दुस्तानी-3, राजा बाबू, राम लखन, जिगरवाला, आशिक आवारा, बम बम बोल रहा काशी, निरहुआ सटल रहे, सिपाही, बार्डर आ लागल रहा बताशा आदि प्रमुख बा.\nफिल्मन के नाम देखीं. ढेर फिल्म में निरहुआ सटल बा. त जान जाईं कि लोग आँख मूँद के बिना पोस्टर देखले बता देला कि निरहुआ हीरो बा त हीरोइन आम्रपाली होइहें, 2014 के बाद से. ओकरा पहिले त लोग कहत रहे कि निरहू बाड़े त कहीं ना कहीं पाखी होइहें. पाखी माने पाखी हेगड़े. त कहे वाला त इहो कहेला कि आखिर आम्रपाली कवन मंतर मरली कि पाखी एकदम्मे से साइड हो गइली. खैर, फिल्म इंडस्ट्री में ई सब सामान्य बात बा.\nई साँच बा कि आम्रपाली भोजपुरिये के ना, निरहुओ के हिरोइन बाड़ी. नब्बे प्रतिशत फिल्म में निरहुआ उनकर हीरो बाड़न. ‘सत्या’, ‘दुल्हन गंगा पार के’, ‘मैंने उनको सजन चुन लिया’, ‘बागी भईल सजना हमार’ आ ‘लागल रहा बताशा’ जइसन कुछ फिल्मन में दिनेश लाल यादव निरहुआ उनका साथे नइखन. फिल्म ‘शेर सिंह’ में आम्रपाली पहिला बार अभिनेता पवन सिंह के साथ एगो पूरा किरदार में नजर आइल बाड़ी.\nदरअसल भोजपुरी फिल्म इंडस्ट्रीज खातिर साल 2014 सफलता के साल रहे. एह साल लगभग 60 गो फिल्म प्रदर्शित भइल, ओही में दिनेश लाल यादव के निरहुआ हिन्दुस्तानी कामयाबी के झण्डा गाड़ देहलस. आदिशक्ती इंटरटेनमेंट के बैनर के ई फिल्म दर्शक के सिनेमाहाल तक खींच ले अइलस. एही फ़िल्म से आम्रपाली दुबे भोजपुरी फ़िल्म इंडस्ट्री में एंट्री कइली. उनके क़िरदार सोना एगो शहर के अकड़ू अउरी चालू लइकी रहतिया जवन निरहुआ से बिआह अपना बाप के प्रॉपर्टी पावे खातिर करsतिया लेकिन ओकरा निरहुआ के गांव अइला के बाद प्यार हो जाता अउर उ निरहुआ के साथे रहे लागsतिया. बाद में जब असलियत पता चलता त बहुत बवाल होता. कॉमेडी के साथ परिवार के इर्द गिर्द बुनल ई फ़िल्म दर्शक के खूब पसंद आइल. एही फ़िल्म के सफलता रहे कि आम्रपाली दुबे अउरी निरहुआ के जोड़ी एतना हिट भइल कि आगे आवे वाला साल में अमूमन हर फिल्म में साथ लउके लागल लोग..आ बेर-बेर साथे लउकल कवनो गुनाह ना ह. अरे भाई जोड़ी हिट होता त केहू का करो\n2015 में भोजपुरी फिल्मन के हिट करावे के एगो नया ट्रेंड चल पड़ल. ए ट्रेंड के नाम रहे भोजपुरी फिल्मन के पाकिस्तान कनेक्शन. माने कि जेंगा हिंदी में देशभक्ति फ़िल्म एगो टाइम में पाकिस्तान आ हिंदुस्तान के बीच के जंग, घुसपैठ, जासूसी अउरी अमन संदेश के केंद्र में रखके बने लागल, उहें कुछ भोजपुरी में भी शुरू भइल आ खूब चलल, चलते जाता.\nएकर शुरुआत कइलें निर्माता अनंजय रघुराज अउरी लेखक निर्देशक संतोष मिश्रा. दुनो लोग निरहुआ के लीड में लेके एगो फ़िल्म बनावल लोग पटना से पाकिस्तान. निरहुआ के साथे एह फ़िल्म में आम्रपाली दुबे अउरी काजल राघवानी रहली. फ़िल्म के कहानी कबीर नाम के एगो युवक के रहे जवन आतंकवादी के मंदिर पर हमला नाकाम कर देता अउरी पाकिस्तान के अखबार में प्रमुखता से छपता. जब आतंकवादी गुट के सरगना ई देखता त उ कबीर के मारे के प्लानिंग करता. ओह प्लानिंग के तहत भइल बम विस्फोट में कबीर त बच जाता लेकिन ओकर प्रेमिका अउरी पूरा परिवार मर जाता. पहिले कबीर सरकार से मदद मांगता, जब नइखे मिलत त खुद बीड़ा उठा लेता अउरी पाकिस्तान में घुसके आतंकवाद से लड़ता. एही दरमयान ओकरा एगो पाकिस्तानी लड़की से प्यार भी हो जाता. इहे फ़िल्म के कहानी बा. एह कहानी में पाकिस्तानी लड़की शहनाज़ के रूप में आम्रपाली के अभिनय के खूब नोटिस कइल गइल.\nनिरहुआ के फ़िल्म राजा बाबू, मंजुल ठाकुर के निर्देशन में बनल बेहतरीन फ़िल्म रहे, बल्कि साल के सबसे सफल फ़िल्म में से एक रहे. एहू फिल्म में आम्रपाली के अभिनय सराहे लायक बा. ओही तरे मोकामा0किलोमीटर, निरहुआ चलल ससुराल 2, बेटा में भी आम्रपाली आपन प्रभाव छोडली.\nनिरहुआ हिंदुस्तानी काफी सफल फ़िल्म रहे. ओकर सीक्वल आइल अउरी उ भी खूब चलल अउर चलली आम्रपाली भी. फ़िल्म के देसी कनेक्ट के कारण लोग बहुत पसंद कइलस आ ई देसी कनेक्ट निरहुओ में बा, आम्रपालियो में. एही से ई फ़िल्म यूट्यूब पर सबसे ज्यादा बार देखल गइल.\nप्रियंका चोपड़ा के प्रोडक्शन कंपनी पर्पल पेबल भोजपुरी फ़िल्म निर्माण में आइल अउरी फ़िल्म बनल काशी अमरनाथ. फ़िल्म के निर्देशक रहलें संतोष मिश्रा. काशी के रोल में रहलें निरहुआ. आम्रपाली एहू फिल्म में आपन छाप छोड़ली.\nडायरेक्टर ब्रज भूषण के फिल्म आइल काजल, जवना में बस एगो आइटम सांग में आके फिल्म के हीट करा देले बाड़ी आम्रपाली.\nआम्रपाली नृत्य में पारंगत बाड़ी. खूबसूरत आ मिलनसार बाड़ी. विनम्र आ व्यवहार कुशल बाड़ी. समय आ कमिटमेंट के पक्का बाड़ी. समय के राग आ नब्ज के उनका पहचान बा. एही से भोजपुरी सिनेमा के लगभग तीन दर्जन हिरोइन लोग में उ अगिला कतार में भी आगे खड़ा बाड़ी. उ अउर आगे जास, सफल होखस आ खुल के-खिल के मुस्कुरास ..जन्मदिन पर इहे शुभकामना बा.\nलरकोरी हो गइली अनुष्का शर्मा आ बबीता फोगाट\nHum BhojpuriaJanuary 23, 20211min12550\nलरकोरी हो गइली अनुष्का शर्मा. उनका बेटी भइल काल्ह. बधाई होखे विराट भाई ! जिलेबी बंटाव.\nजी हाँ, टीम इंडिया के कप्तान विराट कोहली अब पापा बन गइल बाड़न. उ ट्वीट क के खुशखबरी देले बाड़न. जान जाईं कि विराट कोहली के ऑस्ट्रेलिया दौरा के बीचे से भारत लौटे के पड़ल. एकरा पहिले उ वनडे टी-20 आ पहिला टेस्ट मैच में टीम के हिस्सा रहलें. पापा बनला के बाद विराट कोहली ट्विटर पर खुशी जाहिर करत भावुक होके लोग बाग़ के शुभकामना खातिर धन्यवाद देले बाड़न.\nविराट कोहली ट्वीट क के कहले बाड़न कि “हम दोनों को यह बताते हुए बेहद खुशी हो रही है कि हमारे घर बेटी हुई है. हम आपके प्यार और शुभकामनओं के लिए दिल से आभारी हैं. अनुष्का और हमारी बेटी, दोनों बिल्कुल ठीक हैं. हमारा यह सौभाग्य है कि हमें जिंदगी का यह चैप्टर अनुभव करने का मौका मिला. हम जानते हैं कि आप यह जरूर समझेंगे कि इस वक्त हमें थोड़ी प्राइवेसी चाहिए.”\nहोला का कि अक्सर फैंस के दिलचस्पी अपना पसंदीदा क्रिकेटर आ फिल्म स्टार में एह हद तक होला कि उ ओकरा निजी जिंदगी में भी ताके-झांके भा टिक्का-टिप्पड़ी करे से बाज ना आवे. दरअसल सेलिब्रिटी पब्लिक प्रॉपर्टी हो जाला आ ओकर निजता हमेशा लोग के कैमरा के फोकस पर रहेला. रउरा लोग सैफ-करीना के बबुआ तैमूर के लेके फैंस आ पैपराजी के जूनून के बारे में सुनलही होखब. ओइसही फैंस लोग के विराट आ अनुष्का के बेटी के पहिला झलक देखे के जूनून सवार भइल बा आ काल्ह से लेके आजतक में गूगल पर ई टर्म ‘विराट की बेटी की पहली तस्वीर’ काफी सर्च भइल बा. इहे कारण बा कि विराट पहिलही सबका से अपना निजता के सम्मान करे खातिर निहोरा कइले बाड़न.\nसोशल मीडिया से बच्ची के रखिहें दूर\nहालाँकि अनुष्का एगो इंटरव्यू के दौरान पहिलही साफ़ क चुकल बाड़ी कि उ आ विराट अपना बच्ची के सोशल मीडिया से दूरे रखी लोग. उ लोग नइखे चाहत कि उनकर बच्चा के दूसरा बच्चन से स्पेशल बनावल जाय. अनुष्का इहो बतवले बाड़ी कि उ अपना बच्चा खातिर जेंडर न्यूट्रल नर्सरी तैयार कइले बाड़ी. उ एह बात के जोर देके कहली कि, ‘’ मैं नहीं मानती कि लड़कियों को पिंक पहनना चाहिए और लड़कों को ब्लू. मेरी परवरिश में सभी रंग होंगे.’’\nप्रेग्नेंसी के दौरान भी एक्टिव रहली अनुष्का\nअनुष्का पेट से बाड़ी. ई खुशखबरी अनुष्का आ विराट कोहली अगस्ते में सबका साथ शेयर कइले रहे लोग. बतवले रहे लोग कि जनवरी में उ लोग दू से तीन हो जाई लोग. अनुष्का त एह दौरान ऐड शूट आ मैग्जीन शूट भी कइली. बेबी बम्प में आपन खूबसूरत तस्वीरो पोस्ट कइली, जवना के उनकर फैन्स लोग बड़ी सरधा से नेशनल न्यूज के तरह देखल आ वायरल कइल.\nएह सबसे पहिले एगो ज्योतिष पंडित जगन्नाथ गुरूजी त इहाँ तक भविष्यवाणी क देले रहनी कि विराट आ अनुष्का के बेटिये होई.\nअच्छा एगो रोचक आ संजोग के बात अउर देखीं कि ज्यादातर महान क्रिकेटर लोग के पहिलौंठी के लइका बेटिये भइल बा. सर डॉन ब्रेडमैन के अगर छोड़ दिहल जाए त सचिन तेंदुलकर, ब्रायन लारा, रिकी पॉन्टिंग जइसन कई गो महान क्रिकेटर्स के घरे सबसे पहले बेटिये के जन्म भइल बा. विराट कोहली के समकालीन कई गो भारतीय क्रिकेटर के भी पहिला संतान बेटिये बाड़ी, जइसे कि महेंद्र सिंह धोनी, रोहित शर्मा, गौतम गंभीर, मोहम्मद शमी, उमेश यादव, चेतेश्वर पुजारा, आर अश्विन, अजिंक्य रहाणे आदि. अक्सर एह सब खिलाड़ी के साथ कुदरत के एह संयोग के प्रतिफल भी सुंदर रहल बा माने बेटी के आइल शुभ साबित भइल बा. बेटी के अइला के बाद क्रिकेट मैच में बेहतरीन प्रदर्शन कइले बा लो ई लोग. करियर ऊपरे गइल बा. विराटो अपना करियर के ग्यारहवाँ आईसीसी वर्ल्ड टूर्नामेंट खेले वाला बाड़न त बढ़िया आ बेहतर प्रदर्शन के उम्मीद कइल जाय.\nबेटी के लक्ष्मी के रूप अइसहीं थोड़े कहल गइल बा. उ घर में चाहें बेटी के रूप में आवे या बहू के रूप में, ओकरा अइला से बरक्कते होला. रउरा ईयाद होई कि बेटी जब ब्याह के घर से विदा कइल जाला त ओह दिन एगो रस्म होला, घर भरावल. उ रस्म एही खातिर होला कि घर के लक्ष्मी के त हमनी दोसरा के देतानी बाकिर जाये से पहिले अगर उ अपना हाथ से घर भर दी त कबहूँ बेटी के मायका में समृद्धि के कमी ना होई.\nविराट कोहली के ज़िन्दगी में एगो गज़ब के इत्तेफ़ाक़ बा. उ साल के 11वां महीना में जनमलें, 11 तारीख के परिणय सूत्र में बंधलें आ 11 तारीख के पिता बनलें. अतने ना विराट कोहली अकेले एगो अइसन कप्तान बाड़न जे एक कैलेंडर साल में 11 सौ रन बनवलें बाड़न.\nबबीता फोगाट के बेटा भइल बा\nभारत के स्टार महिला पहलवान बबीता फोगाट के बेटा भइल बा. बबीतो आपना पति विवेक सुहाग के साथ ट्विटर पर एगो पोस्ट शेयर क के एह बात के जानकारी देले बाड़ी. लिखले बाड़ी कि, “हमारे बेटे से मिलिए. सपनों में विश्वास करिए, ये पूरे होते हैं. हमारे पूरे हुए हैं. नीले कपड़ो में देखिए.”\n2014 कॉमनवेल्थ गेम्स में स्वर्ण पदक जीते वाली बबीता 2018 दिसंबर में विवेक सुहाग के साथे शादी कइली. उ 2020 नवंबर में इंस्टाग्राम पर एगो पोस्ट के जरिए अपना मां बने के खबर देले रहली.\nजान जाईं कि बबीता के पति विवेक सुहाग भी एगो पहलवान हउवन. एह लोग के मुलाकात छह साल पहिले भइल रहे. विवेक भारत केसरी रह चुकल बाड़न. 1 दिसंबर 2019 के दूनो लोग के शादी भइल. बबीता 2014 में भइल कॉमनवेल्थ गेम्स में शानदार प्रदर्शन करत देश खातिर गोल्ड मेडल जीतली. बबीता के ऊपर बॉलीवुड में दंगल फिल्म भी बन चुकल बा, जेकरा के लोग खूब पसंद कइल.\nकहे के मतलब कि कोरोना काल खाली उदासी, फ्रस्ट्रेशन, डिप्रेशन आ बेरोजगार होखे के साल नइखे रहल. प्लानिंग, क्रियेशन आ योजना के साल भी रहल बा. ओकर फल सामने बा. सपना साकार भइल बा.\nफिलहाल अनुष्का शर्मा आ बबीता फोगाट सोईरी में बा लोग. बच्चा-जच्चा खातिर हमार शुभकामना.\nअभिनेता रवि किशन के भोजपुरी में ब्रेक देवे वाला निर्माता मोहन जी प्रसाद ना रहनी\nHum BhojpuriaDecember 30, 20201min17160\n‘’ आप भोजपुरी में ब्रेक नहीं देते तो शायद मैं और मेरी पहचान अधूरी रह जाती ’’- रवि किशन\nनिर्माता-निर्देशक मोहन जी प्रसाद ना रहनी। 17 नवम्बर दोपहर2बजे मुंबई में उहाँ के निधन हो गइल। मोहन जी के भोजपुरी सिनेमा के तीसरा चरण भा मॉडर्न युग के जन्मदाता भी कहल जाला। अभिनेता रवि किशन के भोजपुरी में उहें के लॉन्च कइनी। रवि जी के पहिला, दूसरा, तीसरा आ चौथा लगातार चार गो फ़िल्म के निर्माता-निर्देशक उहें के रहनी।\nउहाँ के निधन के बाद सांसद-अभिनेता रवि किशन अपना फेसबुक पेज पर शोक सन्देश लिखलें कि ‘’ श्री मोहन जी प्रसाद जी ने ब्रेक दिया था. फिर लगातार blockbuster फ़िल्म साथ की। मोहन जी आज दोपहर2बजे हम सबका साथ त्याग दिए। मोहन जी बहुत कुछ सिखा आपसे। आप भोजपुरी में ब्रेक नहीं देते तो शायद मैं और मेरी पहचान अधूरी रह जाती। धन्यवाद आपको। महादेव आपको अपने चरणो मैं स्थान दे। ओम् शांति शांति ‘’\nरवि किशन जी तुरंत एगो अउर पोस्ट कइले- ‘’ आज भोजपुरी इंडस्ट्री के जनक का देहांत हो गया। मोहन जी आपके वजह से तीसरे दसक में सबको रोज़ी रोटी मिली। भोजपुरी इंडस्ट्री का काला दिन आज आपका जाना. ॐ शान्ति शान्ति ‘’\nमोहन जी हिंदी में भी कई गो पारिवारिक फिल्म देले बानी। एगो लेखक-निर्देशक आ निर्माता के रुप में ‘औरत तेरी यही कहानी’, नाचे नागिन गली-गली,‘घर परिवार’ ( राजेश खन्ना, ऋषि कपूर, मौसमी, मीनाक्षी आदि स्टारकास्ट रहे), ‘दोस्ती के सौगन्ध’, फूलवती, दिवाना हूँ पागल नहीं, आ ‘मेघा’ (करिश्मा कपूर, राहुल रॉय, शम्मी कपूर स्टारकास्ट रहे ) आदि प्रमुख फिल्म बा। मोहन जी निर्मित निर्देशित लिखित बंगला फिल्म ‘विधातार खेला’ आ ‘माधुरी’ भी उल्लेखनीय बा।\nRead More: http://humbhojpuria.com/e-patrika/16-31-december/\nHum BhojpuriaDecember 17, 20201min19660\n16 फरवरी 1961, भोजपुरी सिनेमा खातिर एगो ऐतिहासिक तिथि बा। आजे पटना के ऐतिहासिक शहीद स्मारक पर भोजपुरी के पहिला फिलिम ‘गंगा मइया तोहे पियरी चढ़इबो’ के मुहूर्त समारोह संपन्न भइल आ अगिला दिने शूटिंग शुरू हो गइल। वरिष्ठ पत्रकार अउर भोजपुरी चलचित्र संघ के अध्यक्ष आलोक रंजन के अनुसार ई ऊ शुभ घड़ी ह, जब भोजपुरी फिलिम के अनिश्चित काल खातिर बंद पड़ल निर्माण के द्वार हमेशा खातिर खुल गइल, बाकिर एह स्थिति तक पहुंचे में केतना पापड़ बेले के पड़ल, ई कहानी बहुते रोचक आ संघर्षपूर्ण बा। हिन्दी फिलिम के क्षितिज पर एगो नया शक्ति के उदय केतना क्रांतिकारी कदम होई …. उहो ओह समय में जबकि केहू से भोजपुरी फिलिम बनावे के बारे में बतियावल बुरूबके बनल रहे। ओह घरी ई केहू के यकीने ना रहे कि उत्तर पूर्व भारत के एह लोकप्रिय भाषा भोजपुरियो में कवनो फिलिम बन सकत बा। काहे कि फिल्मकार लोगन के मन में इहे धारणा रहे कि भोजपुरी लोकगीत आ लोकधुन के लिहाज से त बेशक समृद्ध बा बाकिर सामाजिक संदर्भ में भोजपुरी में बतियावल आदमी के जाहिले-गंवार साबित करी। एही से हिन्दी फिलिम में भोजपुरी गीतन के उपयोग (डकइती) त फिल्मकार लोग व्यावसायिक लाभ खातिर करत रहे, बाकिर भोजपुरी के फिलिम बनावे के नाम पर नाक भौं सिकोड़े लागत रहे।…… बाकी होनी के के टाल सकत बा?\nवक्त के रफ्तार के साथे निर्माता जोहे के कोशिश अनवरत आगे बढ़त रहल। ई एगो अइसन अन्हरिया सफर रहे जवना के भोर कब, कहां आ कइसे होई, केहू ना जानत रहे। चारो तरफ बस एगो दरदीला सन्नाटा पसरल रहे। अइसन अन्हरिया सफर में नाजिर साहेब के हमसफर बनलें बनारस के असीम कुमार, जे तब हिन्दी फिलिम के नामी-गिरामी अदाकार रहलें। नाजिर साहेब अपना भावी फिलिम में उनहीं के हीरो बनावे के फैसला क लेलें। ओह घरी उ अपना हर मुलाकात में असीम कुमार से कहस कि ‘अरे असीमवा कोई मिल जाय त कइसहूं ई फिलिमिया बना लिहती।’ खैर निर्माता त उनका बरिसन ले ना मिलले बाकी एगो अइसन आदमी से भेंट जरूर हो गइल जे जद्दनबाई से प्रेरित होके खुदे भोजपुरी फिलिम के सूत्रधार बने के कल्पना लोक में डूबल रहे। ई रहलें, मुंगेर, बिहार के रहनिहार बच्चा पटेल। पटेल मूलतः फिलिम के निर्माण-प्रबंधन, नियंत्रण आ वितरण के काम से संबंधित रहलें। हालांकि उनका लगे पूरा फिलिम बनावे लायक पूंजी ना रहे बाकिर उ रहलें एगो जोगाड़ी आदमी आ जोगाड़ जुटाइये के दम लेले। उनका विश्वनाथ प्रसाद शाहाबादी नाम के एगो फरिस्ता भेंटा गइल, जेकरा के ऊ बम्बई से लगभग दू हजार किलोमीटर दूर गिरिडीह, बिहार में कोइला के खान से खींच ले अइले। बंधु छपरा, शाहाबाद (बिहार) निवासी विश्वनाथ शाहाबादी के फिलिम निर्माण के कवनो अनुभव ना रहे, बाकिर उ दिलीप कुमार आ वैजयन्ती माला के तत्कालिन प्रदर्शित फिलिम ‘गंगा-जमुना’ में अवधिया संवाद के प्रयोग का कारण ओकरा सफल आ लोकप्रिय भइला से काफी प्रभावित रहलें आ खुदे भोजपुरी फिलिमोद्योग खातिर एगो नया राह गढ़े के सोचत रहले, तले उनका सोच के दिशा देवे खातिर उनकर संघतिया बच्चा पटेल उनका के बम्बई खींच ले गइलें। ई भगवानो के लीला अजीब ह….. केंगऽ-केंगऽ कवना चीज के सेटिंग करेलें, उहे बुझस। देखीं केने-केने छिटाइल, भोजपुरी फिलिम बनावे खातिर छपिटाइल सब भोजपुरी प्रेमियन के जुटान होइए नू गइल। शाहाबादी जी फिलिम में धन लगावे खातिर तइयार हो गइले आ आगे के कार्यवाही खातिर नाजिर हुसैन के हरी झंडी देखा दिहले। फेर का? स्क्रिप्ट तइयारे रहे। जनवरी 1961 के समय रहे। फिलिम के नांव रखाइल -‘गंगा मइया तोहे पियरी चढ़इबो’। निर्देशन खातिर बनारस के कुंदन कुमार चुनइले। गीत आ संगीत लेखन के दायित्व क्रमशः शैलेन्द्र आ चित्रगुप्त के संउपल गइल। मुख्य कलाकार के रूप में असीम कुमार, कुमकुम, नाजिर हुसैन, बच्चालाल पटेल, भगवान सिन्हा, पद्मा खन्ना, रामायण तिवारी आदि के टीम बनल। 16 फरवरी 1961 के पटना में मुहूर्त समारोह के बाद शूटिंग शुरू हो गइल।\nएह फिलिम के मोल रहे दर्शक से एकर आत्मीयता। दहेज, बेमेल बियाह, नशाबाजी, सामंती संस्कार, अंधविश्वास से निकलल समस्या भोजपुरिया लोग के अपना जिनिगी के समस्या लागल। गीतकार शैलेन्द्र आ संगीतकार चित्रगुप्त गीतन के अतना मोहक बनवलन कि गीत गली-गली बाजे लगलन स ….‘काहे बांसुरिया बजवले’ …….. ‘सोनवा के पिंजरा में बन्द भइल हाय राम’ ….. ‘मोरी कुसुमी रे चुनरिया इतर गमके’….‘अब हम कइसे चली डगरिया’……. ‘हे गंगा मइया तोहे पियरी चढ़इबो, सइयां से कर द मिलनवा’…… पूर्वोत्तर भारत के गांव- गंाव में गूंजे लागल। पांच लाख के पूंजी से बनल ‘गंगा मइया …..’ लगभग पचहत्तर लाख रुपिया के व्यवसाय कइलस। ई देख के त कुछ व्यवसायी लोग भोजपुरी फिलिम के सोना के अंडा देबे वाली मुरगी कहे लगलन। नतीजा ई भइल कि दनादन सइ गो भोजपुरी फिलिम के निर्माण के घोषणा हो गइल। बाकिर ओह में अधिकांश निर्माता के नजर खाली सोनवा के अंडा पर रहे, मुर्गी पर ना। उ अंडा का लोभ में मुर्गियो के हलाल करे लगलन। ……भोजपुरिया संस्कृति आ संस्कारे के हत्या होखे लागल जवना के बहुते बुरा परिणाम सामने आइल। ….. खैर, पहिला फिलिम बनल आ एतना सफल भइल कि सिनेमा के आकाश में भोजपुरी के सूरज चमके लगलें। अब एह सूरज के कब-कब, कहां-कहां आ कइसे-कइसे गरहन लागल, ई त टीसे आ टभके वाली कहानी होई. अच्छा बात बा कि एह इंडस्ट्री से लाखो लोग के चूल्हा जलsता. दुनिया में भोजपुरी भाषा के प्रचार-प्रसार भी होता. स्वाभिमान के भाषा भोजपुरी अपमानित मत होखे बस अतने खेयाल राखे के बा. जे एकर रोटी खाता उ एकरा के डंसो मत ना त राजेन्द्र बाबू समेत ओह सब लोग के आत्मा कलपी जे भोजपुरी के सँवारे में अपना के होम कइले बा.\nआधुनिक भोजपुरी सिनेमा के स्टार (2001-2019)\nHum BhojpuriaOctober 1, 20201min17460\nलेखक : मनोज भावुक\nरविकिशन आधुनिक भोजपुरी सिनेमा के पहिला सुपरस्टार हउवें। उनकर शुरुआत हिंदी सिनेमा से भइल बाकिर उनका नाम आ दाम भोजपुरी से मिलल। 17 जुलाई 1969 के मुंबई के सातांक्रूज इलाका में उनकर जनम भइल। उनकर पिता जी पहिले मुंबई में दूध के व्यापार करत रहलें। जब बिजनेस ठप पड़े लागल त उ अपना गांवे जौनपुर लौट गइलें।रवि के बचपन उहवेंबीतल। 17 साल के उम्र में रविकिशन अपना माई के कहला पर फिलिम में काम करे मुंबई आ गइलें।\nआज रविकिशन उत्तर भारत से लेके दक्षिण भारत तक हर जगह पहुंच चुकल बाड़े जबकि एगो समयअइसन रहे कि फिलिम में काम करे खातिर उ सड़क पर छिछियात फिरस। उ90 के दशक में बी-ग्रेड हिंदी फिलिम‘पीताम्बर’से आपन शुरुआत कइलें। उनकर संघर्ष चलत रहल आ हिंदी फिलिम जइसे कि ‘आग का तूफान’, ‘उधार की जिंदगी’मेंछोट-छोट रोल करत रहलन। एही बीच 1996 में उनका नितिन मनमोहन के फिलिम‘आर्मी’ मिलल। एह फिलिमके लीड रोल में एक्टर शाहरुख खान अउर श्रीदेवी रहे लोग।\nरविकिशन के किस्मत त तब पलटल जब साल 2003 में उनके सलमान खान के अपोजिट फिलिम‘तेरे नाम’ मिलल। एह में रवि हीरोइन निर्मला (भूमिका चावला) के मंगेतर रामेश्वर के भूमिका निभवले रहलें अउरी उनके शानदार अभिनय खातिर बहुत वाहवाही मिलल। रवि किशन के माता जी एक बेर कहले रहली कि तू गांव वाला लोग खातिर कवनो फिलिम काहे नइखऽ करत। संजोग देखीें, ओही साल रविकिशन के मोहनजी प्रसाद के भोजपुरी फिलिम ‘सइयां हमार’ में मुख्य भूमिका निभावे के मौका मिलल। ई फिलिम खूब चर्चा में आइल। काहे कि उ ठप्प पड़ल भोजपुरी सिनेमा उद्योग के शुरुआती फिलिम रहे; आ अच्छा कलेक्शन कइलस। एकरा बाद त रविकिशन के भोजपुरी में लगातार फिलिम आॅफर होखे लागल। उनके फिलिम‘पंडित जी बताईं ना बियाह कब होई’ त5करोड़ तक के व्यवसाय कइलस। 2005 में आइल उनके फिलिम ‘कब होई गवना हमार’ के सर्वश्रेष्ठ क्षेत्रीय फिलिम के राष्ट्रीय पुरस्कार भी मिलल। रविकिशन लगातार फिलिम पर फिलिम करत गइलें आ उनका साथे भोजपुरी इंडस्ट्री भी आपन उठान के ओर बढ़त गइल। एह तरे रवि किशन भोजपुरी के सुपरस्टार अभिनेता बन गइलें।\nरविकिशन के फिलिम‘जरा देब दुनिया तोहरा प्यार में’ अमेरिका के प्रोडक्शन कम्पनी पन फिल्म्सके बैनर से बनल आ कांस फिल्मफेस्टिवल में देखावल गइल। 2006 में रविकिशन मशहूर टीवी शो बिग बाॅस में गइल रहलें। रविकिशन लगातार भोजपुरी, हिंदी आ तमिल-तेलुगु के फिलिम करत रहेलें। उनके फिलिम बाॅक्स आॅफिस पर भी कमाल करत रहेेला। बाॅलीवुड आ साउथ के कई गो हीरोइन के भोजपुरी में ले आवे के श्रेय भी रवि किशन के जाता काहे कि उ पहिले से एह इंडस्ट्री में सक्रिय रहलें।\nरविकिशन 2019 में गोरखपुर सीट जीत के मोदी 2ण्0 सरकार में सांसद बनल बाड़ें आ जनता से कइल वादा निभावे में लागल बाड़ें।हाल ही में उ भोजपुरी के संवैधानिक दर्जा दियावे के बात संसद में रखलें ह।\nउल्लेखनीय भोजपुरी फिलिम-सइयां हमार, पंडित जी बताईं ना बियाह कब होई, बिदाई, पंडित, कब होई गवनवा हमार, गंगा, धर्मवीर, बिहारी माफिया, रामपुर के लक्ष्मण, कइसन पियवा के चरित्तर बा, देवरा बड़ा सतावेला, हम बाहुबली, गंगोत्री, दूल्हा मिलल दिलदार आदि।\nमनोज तिवारी भोजपुरी सिनेमा के आधुनिक युग के ऊ प्रतिमान हउवें जिनके डेब्यू फिलिम‘ससुरा बड़ा पइसावाला’ मृतप्राय भोजपुरी सिनेमा उद्योग के जिया देहलस। उनकरफिलिम29 लाख के लागत में बनल आ लगभग 34 करोड़ के कमाई कइलस।ई 11 गो शहर में 50 सप्ताह तक सिनेमाघर से उतरबे ना कइलस। एह फिलिम के बाद भोजपुरी सिनेमा के एगो बड़ दर्शक-समूह बन गइल।\nकैमूर (बिहार) के भभुआ के अतरवलिया गांव में 1 फरवरी 1971 में पैदा भइल मनोज तिवारी चार भाई में तीसरा नम्बर के हवें। किशोरावस्था में ही उनका पिता के देहावसान हो गइल जे शास्त्रीय संगीत के गायक रहलें। मनोज तिवारी के संगीत के प्रति झुकाव बाद में बढ़ गइल। उखुद से बांसुरी बजावे के सीखलें आ जब सीख लेलें त जवन पहिला गाना उनका बांसुरी के धुन बनल, उरहल मोहम्मद रफी के ‘जल्दी जल्दी चल रे कहंरा….सूरज डूबे रे नदिया।’\nबी.पीएड. अउरी एम.पीएड. कइला के बाद मनोज तिवारी गायकी खातिर कोशिश करे लगलें। उदिल्ली टी-सीरिज के आॅफिस पर लगातार चार साल चक्कर कटलें बाकिर कुछ ना भइल। एक बार वैष्णो देवी से लवटत समय फेर दिल्ली के टी-सीरिज आॅफिस में गइलें। ओहिजा के अधिकारी इनके पहचान गइल रहलें।मनोज उनसे कहलें कि हम एगो नया कैसेट लेके आइल बानी-मैया के गीत के। गुलशन कुमार तब बरामदा में खड़ा रहलें। मनोज जाके पांव छुवलें आ आपन नाम बतवलें। गुलशन कुमार उनका एल्बम के पहिला गाना ‘निमिया के डाढ़’ सुनत मन्त्र मुग्ध हो गइलें। एह तरे टी-सीरिज से1996 में रिलीज भइल उनकर पहिला एल्बम। फेर त मनोज तिवारी पीछे मुड़के ना देखलें। मनोज तिवारी के संगीत के लेके अलग सोच उनके सफलता के चोटी पर पहुंचा देहलस। उ परम्परागत भोजपुरी संगीत के लीक से हट के आधुनिकीकरण के तरफ कदम बढ़वलें आ एक से बढ़ के एक युथ के पसंद आवे वाला, बोलबाजी आ टोन मारे वाला मनोरंजक गीत गवलेंजइसे कि बगल वाली जान मारेली, चट देनी मार देलें रिन्किया के पापा अउरी कुछ सामाजिक विद्रूपता पर गीत जइसे जातिवाद के जहर फइलल, पूरब के बेटा, नौकरी ना मिलल, एमे में लेके एडमिशन कम्पटीशन देता आदि गीत गाके संगीत के बाजार में आपन जगह बना लेहलन।\nमनोज तिवारी फिलिम‘कन्यादान’ में ‘हीरो होंडा खोजतिया’ गीत गवलें आ कैमियो भी कइलें। उनका लगे सुधाकर पाण्डेय एगो फिलिम में काम करे के आॅफर लेके अइलें। मनोज के उ आॅफर पसंद आइल लेकिन तब उनका एह बात के तनिको अंदाजा ना रहे कि ई फिलिमिया उनका के मशहूर गायक से भोजपुरी सिनेमा के सुपरस्टार बना दी। ओकरा बाद के कहानी सभे जानत बा कि उनका झोरी मंे केतना बड़ा-बड़ा प्रोड्यूसर के फिलिम गिरल आ उ कहां से कहां पहुंच गइलें। मनोज तिवारी 2010 में बिग बाॅस में गइलें, जहां उनका बारे में खूब चर्चा भइल। फेर 2014 में उ भाजपा के तरफ से चुनाव में खड़ा भइलें अउरी उत्तर पूर्वी दिल्ली से जीत गइलें। उनके कद पार्टी में बढ़े लागल आ उ एतना लोकप्रिय भइलें कि भाजपा के दिल्ली प्रदेश अध्यक्ष बन गइलें। 2019 के चुनाव में भी आपन जीत के परचम लहरवलें। एह तरे मनोज तिवारी गायक से अभिनेता आ अभिनेता से नेता के सफर मंे हर जगह सफल भइलें।\nमनोज तिवारी अपना स्टूडेंट लाइफ में क्रिकेट के भी खिलाड़ी रहल बाड़े आ उबनारस हिन्दू विश्वविद्यालय का ओर से खेललहूं बाड़न। हिन्दुस्तान केफिलिम स्टार्स के क्रिकेट सीसीएल (सेलीब्रिटी क्रिकेट लीग) में भोजपुरी सिनेमा के टीम भोजपुरिया दबंग के कैप्टन भी रहल बाड़न मनोज तिवारी। महेंद्र सिंह धोनी से उनकर शुरू से दोस्ती रहल बा।\nउल्लेखनीय फिलिम-ससुरा बड़ा पइसावाला, दरोगा बाबू आई लव यू, दामाद जी, रणभूमि, गंगा, गंगा जमुना सरस्वती, धरती कहे पुकार के, भोजपुरिया डाॅन, ठेला नंबर 501, देवा, धरतीपुत्र, भोले शंकर, देहाती बाबू, देवरा भइल दिवाना, ए भउजी के सिस्टर आदि।\nRead More- http://humbhojpuria.com/e-patrika/16-30-september/


अपना बारे में सोच के कमाल – Anjoria\nअपना बारे में सोच के कमाल\nनवम्बर 19, 2010 आत्मविश्वास, प्रबंधन, सफलता\nएक बेर के बाति हऽ. अमेरिका के एगो शहर में एगो व्यवसायी करजा में डूबल रहे आ ओकरा कवनो राह ना लउकत रहे. महाजन लेहना खातिर जियल जंजाल बनवले रहलें स. ऊ एगो पार्क का बेंच पर मूड़ी लटकवले सोचत बइठल रहुवे कि का कइल जाव ?\nतलही एगो बूढ़ आदमी आइल आ कहलसि, “हम देखत बानी कि तू परेशान बाड़ ? का बाति बा ?” फेर ओकर परेशानी सुन के कहलसि कि शायद ऊ ओकरा खातिर कुछ कर सकेला. ऊ नाम पुछलसि, एगो चेक लिखलसि आ ओकरा के देत कहलसि, “ठीक एक साल बाद एहिजे तोहरा से भेंट होखी. ओह दिन अगर तू ओह लायक हो गइल रहऽ त वापिस कर दीहऽ.”\nव्यवसायी देखलसि कि ओकरा हाथ में ५ लाख डालर के चेक बा जवना पर जॉन डी रॉकफेलर के दस्तखत बा ! (रउरा “प्रबंधन में रॉकफेलर आदत” का बारे में सुनले होखब.)\nऊ सोचलसि कि रुपिया के चिन्ता त तुरते दूर हो गइल. बाकिर ऊ ओह चेक के ना भँजावे के तय कइलसि. सोचलसि कि जबे जरुरत पड़ी तब ई चेक बड़लहि बा अपना बिजनेस के बचावे खातिर.\nआ ऊ नया उमंग से अपना धंधा में फेर लाग गइल. महाजनन से चुकता के नया समय ले लिहलसि, कई गो बड़हन सौदा कर लिहलसि आ कुछेके महीना में ओकर करजा चुकता हो गइल रहे आ ऊ फायदा कमावल शुरु कर दिहले रहुवे.\nएक साल बाद ऊ ओह चेक के ले के फेर ओहि पार्क में बइठल इन्तजार करत रहुवे आ सही समय पर ऊ बूढ़ फेर नमूदार भइल. बाकिर जबले ऊ चेक वापिस कर पाइत तबले एगो नर्स धावल आइल आ ओह बूढ़ के पकड़ि लिहलसि. कहलसि, “हमरा खुशी बा कि हम इनका के ध लिहनी. उमीद बा कि रउरा कवनो परेशानी ना भइल होखी. ई हमेशा घर से भागत रहेलें आ मिले वाला से आपन परिचय जॉन डी रॉकफेलर बतावेलन.” आ ऊ ओह बूढ़ के ले के चलि गइल.\nअब व्यवसायी भँउचक होके सोचे लागल. बाप रे, पूरा साल हम ओह चेक का भरोसे खरीदत बेचत रहली कि कवनो विपत्ति में ५ लाख डालर त बड़ले बा. आ तब ओकरा भान भइल कि ओकरा सफलता का पाछे ऊ चेक ना रहुवे, बलुक ओकर आत्मविश्वास रहुवे जवना का बल पर सगरी सफलता मिल गइल.\nत बस, सोचत का बाड़ऽ? आगा बढ़ऽ, जवन सही काम करे के चाहत बाड़ऽ पूरा आत्मविश्वास का साथे करऽ. तहरा साथे भगवान के कई लाख डालर के आशीर्वाद बा आ ओकरा भरोसे आ अपना शुभचिन्तकन का भरोसे तू सफल हो लेबऽ.\nमालूम ना कोलकाता में पत्रकारिता में लागल लोकनाथ तिवारी के ई रचना कहाँ से मिलल भा ई केकर लिखल हऽ. हमरा के ईमेल से भेजलें त हमरा अतना सही लागल कि सोचनी कि प्रकाशित कर दीं.\nकॉमन एडमिशन टेस्ट कैट का बारे में\nभोजपुरी के डिप्लोमा आ सर्टिफिकेट कोर्स\nOne thought on “अपना बारे में सोच के कमाल”\nनवम्बर 19, 2010 को 6:55 अपराह्न पर\nरऊरा एकरा के प्रकाशित कर के अंजोरिया के पाठकनि के एगो बढ़िया आर्टिकल परोसले बानी, धन्यवाद…\nराउर ऊर्जा नवहियन के मात दे दिही..भगवान राऊर ऊर्जा के बरकरार राखसु..लोकनाथ


22 मार्च 2018, बियफे चार बजे ले भोजपुरी पट्टी से सात गो खबर – टटका खबर\nमाई के प्रताप से एहिजा अंग्रेजनो के माथ नवावे पड़ल रहुवे\nदेवरिया, 22 मार्च (वार्ता). देवरिया जिला मुख्यालय से करीब सात किलोमीटर दूर अहिल्वार गांव में अहिलवार देवी के प्रताप का आगे अंग्रेजनो के आपन फैसला बदलत माई के प्रताप का आगे माझ नवावे के पड़ल रहुवे.\nजानकार बतावेलें कि करीब 110 साल पहिले बनारस आ बिहार रूट पर मीटर गेज रेलवे लाइन बिछावे के काम चलत रल ओह घरी अंग्रेज अधिकारी फैसला कइलें कि रेल लाइन सीधे जात एह मंदिर से हो के गुजरी. गाँव वालन के विरोध का बावजूद माई दुर्गा के पिंडी का ठीक ऊपर से रेलवे पटरी बिछावे के काम शुरू हो गइल. बाकिर अंग्रेज अफसरन के होश तब उड़ गइल जब साँझे बिछावल पटरी सबेरे टूटल मिलल. पहिले त एकरा के कवनो आदमी के शरारत मानल गइल बाकिर दुबारा बिछावलो पटरी अगिला दिने फेरु टूटल मिलल. महीनन का कोशिश का बादो जब काम पूरा ना भइल त हार थाक के पटरी 100 मीटर दक्खिन से बिछावे के फैसला लीहल गइल. अतने ना रेलवे ट्रैक निर्माण सफल होखे एह ला अंग्रेज अफसर माई के मंदिर के जीर्णोद्धारो करवलें. तब जा के रेल पटरी बिछावे के काम पूरा हो सकल.\nएह सिद्धपीठ मंदिर में सालो भर श्रद्धालुअन के तांता लागल रहेला बाकिर चईत आ कातिक के नवरात्रि का दौरान लाखों भक्तजन एहिजा आपन मनोकामना लेके पहुंचेले. कहल जाला कि जेही सच्चा मन से एह दरबार में आइल ओकर मनोकामना माता अवश्य पूरा कइली.\nबलिया में दू समुदाय का बीच झडप, 12 जने गिरफ्तार\nबलिया 22 मार्च (वार्ता). बलिया के बांसडीह रोड थाना के दिउली गांव में काल्हु साँझ मामूली बाति पर दू गो सम्प्रदाय के लोग आमने सामने आ गइल रहे. एगो के पूजा स्थल से जात एगो नवही के दोसरा वर्ग के लोग पीट दिहलसि. ऊ अपना टोला से आपन दोल बिटोर क के आइल आ दुनु तरफ के लोग अपने में भिड़ गइल. जानकारी पावते पुलिस चहुँपल आ लाठी भाँज के मामिला शान्त कइलसि. दुनु तरफ के 36 जने का खिलाफ केस लिखाइल बा आ ओहमें से एक दर्जन लोग के पुलिस हिरासत में ले चुकल बिया.\nजौनपुर में ट्रक का चपेटे में आके मरद मेहरारू के मौत\nजौनपुर , 22 मार्च (वार्ता). गौराबादशाहपुर इलाका में ट्रक से धक्का लगला का बाद मोटरसाइकिल सवार मरद मेहरारू के मौत हो गइल. बतावल जात बा कि उमरी गांव के लक्ष्मण गौतम ( 45 ) अपना मेहरारू शांति देवी ( 40) का साथे मोटरसाइकिल से कही जात रहलें जब ग्रामोदय इंटर कालेज का सोझा एगो ट्रक से धक्का लाग गइल. एह हादसा में दुनु जने के मौत हो गइल आ ट्रक चालक ट्रक छोड़ के भाग गइल.\nगोण्डा के वरिष्ठ पत्रकार छेदीलाल के निधन\nगोण्डा, 22 मार्च (वार्ता) गोण्डा के वरिष्ठ पत्रकार छेदीलाल अग्रवाल के आजु 72 बरीस का उमिर में ब्रेन हेमरेज होखला से निधन हो गइल. छेदीलाल अग्रवाल पिछला 45 बरीस से यूनाईटेड न्यूज ऑफ इण्डिया के आपन सेवा देत रहलें. 18 बरीस का उमिरे से पत्रकारिता में लाग गइल छेदीलाल अग्रवाल जनमोर्चा, प्रेरणा, आज, दैनिक जागरण जइसन अखबारन मे सम्पादक, प्रभारी का रुप मे काम कइले रहलन. आ करीब 30 बरीस ले दैनिक जागरण के जिला संवाददाता रहलें.\nअंग्रेजी शराब का साथे तस्कर गिरफ्तार\nबगहा 22 मार्च (वार्ता) पश्चिम चंपारण जिले में बथवरिया इलाका के चंद्राहा गांव में एगो घर पर छापामारी का बाद पुलिस 58 बोतल अंग्रेजी शराब बरामद कइलसि आ एह धंधा में लागल तस्कर ललन राम के गिरफ्तार क लिहलसि. ओकरा के आजु न्यायिक हिरासत में बगहा उपकारा भेज दीहल गइल बा आ पुलिस अब ओकरा बाप आसाया राम के जोहत बिया.\nदेव छठ मेला : हर तरफ गूंजत बा छठी मईया के गीत\nऔरंगाबाद 22 मार्च (वार्ता) औरंगाबाद जिला के ऐतिहासिक, धार्मिक आ पौराणिक स्थल देव में चइती छठ व्रत का मौका पर काल्हु से शुरू भइल चार दिन के राजकीय छठ मेला के रौनक देखते बनत बा. आ पूरा मेला इलाका छठी मईया के गीतन से गुंजायमान बा. जिलाधिकारी राहुल रंजन महिवाल बतावत बाड़ें कि देव छठ मेला में देश भर से आवे वाला श्रद्धालु आ व्रतियन के सुविधा ला पिए के पानी, बिजली, स्वास्थ्य सेवा, सुरक्षा, परिवहन, आ आवासन वगैरह के बेहतर व्यवस्था कइल गइल बा. मेला के शांति व्यवस्था ला 450 दंडाधिकारियन के अलावा अतने पुलिस अधिकारियन के आ हजारों जवानन के तैनाती कइल गइल बा.\nगाजीपुर में जीप-मोटरसाइकिल के टक्कर में नवही के मौत\nगाजीपुर, 22 मार्च (वार्ता) मोहम्मदाबाद युसूफपुर इलाका में तढ़वा गाँव का सोझा एगो जीप आ मोटरसाइकिल के आमने सामने भइल टक्कर में मोटरसाइकिल सवार सिकंदरचक गांव के प्रमोद राजभर (23) के ओहिजे मौत हो गइल जबकि मुकेश राजभर आ रमेश राजभर घवाहिल हो गइलें. एह लोग के अस्पताल चहुँपावल गइल आ इलाज चलत बा.\nTags: औरंगाबाद, गाजीपुर, गोण्डा, चंपारण, जौनपुर, देवरिया, बगहा, बलिया


कश्मीर में निकाय चुनाव चाहत बाड़न पीडीपी के मुफ्ती मोहम्मद. कहलन कि उमर अब्दुल्ला राज्य में निकाय चुनाव ना करवा के लोकतंत्र खतम कइल चाहत बाड़न.\nतमिलनाडु के एगो मंत्री के कहना बा कि जयललिता पर झूठ दोस लगावे वाला स्टालिन के एकर सजाय भुगते पड़ सकेला काहे कि उनुका पर मुकदमा चलावल जा सकेला.\nश्रीनगर में मुहर्रम जुलूस आ पुलिस का बीच झड़प हो गइल जवना का बाद पुलिस भीड़ भगावे खातिर अपना ताकत के इस्तेमाल कइलसि.\nमिजोरम में बनावल जाई वायु सेना जे रक्षा राडार स्टेशन.\nदक्षिण कोलकाता से ममता बनर्जी का इस्तीफा का बाद भइल लोकसभा सीट के उपचुनाव में तृणमूल के उम्मीदवार माकपा उम्मीदवार के तीस हजार वोट से हरा दिहलसि.\nजम्मू कश्मीर में श्रीनगर में मुहर्रम पर निकले वाला शिया समुदाय का चलते सुरक्षा व्यवस्था कड़ेर कर दिहल गइल बा.\nप्रभावी लोकपाल विधेयक ले आवे खातिर सरकार पर दबाव बनावे खातिर आजु टीम अन्ना के समर्थक दिल्ली में कार आ मोटर साइकिल रैली निकलले जवना में कुछ लोग पैदलो शामिल रहल.\nआजु भइल मतगणमा में हरियाणा के आदमपुर से हरियाणा जनहित कांग्रेस आ भाजपा गठबंधन आ रतिया से कांग्रेस, कर्नाटक के बेल्लारी ग्रामीण से खनन कारोबारी रेड्डी भाईयन के निर्दल सहयोगी, ओडिशा के उमरकोट से बीजद, हिमाचल के एक सीट पर भाजपा आ दोसरका पर कांग्रेस, झारखंड के मांडु सीट से झामुमो के उम्मीदवार जीतल बाड़े.\nइंडोनेशिया के उतरवारी मलुकु प्रांत में अतवार का दिने माउंट गमालामा ज्वालामुखी फाट परल जवना से राख निकले लागल बा, बाकिर अबही कवनो नुकसान के खबर नइखे आइल.\nईरान के पूरवारी इलाका में सेना अतवार का दिने एगो अमेरिकी ड्रोन मार गिरवलसि.\nऑस्ट्रेलिया सरकार भारत के यूरेनियम बेचे के तइयार हो गइल त पाकिस्तान के कहना बा कि “हमरो चाहीं”.\nरूस के दक्षिणी इलाका में शनिचर का दिने एगो प्रशिक्षु विमान दुर्घटनाग्रस्त हो गइला से प्रशिक्षक आ प्रशिक्षु दुनु के मौत हो गइल.\nम्यांमार में एगो उल्फा नेता आ एगो भारतीय पत्रकार के सेना गिरफ्तार कर लिहले बिया.\nपाकिस्तान के शम्सी हवाई अड्डा खाली करे मे जुटल अमेरिका. पाकिस्तान के एगो सैनिक ठिकाना पर एहिजे से हवाई हमला कइल गइल रहुवे.\nरूस में पुलिसवालन पर रोक लगा दिहल गइल बा कि ऊ कवनो राजनीतिक दल में ना जा सकस, कवनो दल के स्थापना ना कर सकस आ कवनो के चंदो ना दे सकस.\nदेश के बहुते कम्पनियन के सीईओ के मानना बा कि साल 2012 में घरेलू आ विदेशी निवेश के विकास में कमी आई भा नामे भर के बढ़ोतरी होखी.\nनेपालो में खोलल जाई फिक्की के कार्यालय.\nचीन के सोलर सेल का चलते अमेरिका के सौर उद्योग के नुकसान होखत बा.\nमशहूर अभिनेता देव आनंद के शनिचर का दिने लंदन में पड़ल दिल के दौरा के बाद अट्ठासी साल का उमिर में निधन हो गइल. उनुका निधन पर राष्ट्रपति समेत बहुते नेता मंत्री अभिनेता गणमान्य लोग आपन शोक संदेश भेजले बा.\nपेशा से फोटोग्राफर रहल बोमन ईरानी बॉलीवुड में प्रवेश करे से पहिले रंगमंच आ टीवी विज्ञापन में हाथ अजमवलें आ कहलन कि ऊ भाग्यशाली रहलन कि ऊ तब फिलिमन में अइलें जब अनेके निर्देशक अलग-अलग शैली के फिलिम बनावे लागल बाड़े.\nगोड़ में चोट का चलते श्रीसंथ अगिला दू महीना ले क्रिकेट ना खेलीहें. डाक्टन उनुका के सर्जरी के सलाह दिहले बाड़न बाकिर ऊ आयुर्वेदिक इलाज करावे जात बाड़न.\nटोक्यो में भइल वॉलीबाल विश्व कप के पुरुष वर्ग के खिताब रूस जीत लिहलसि.\nचैम्पियंस चैलेंज हॉकी टूर्नामेंटका रोमांचक मुकाबला में बेल्जियम भारत के हरा दिहलसि. तीन तीन का बरोबरी पर चलत खेल आखिरी मिनट के गोल से बेल्जियम जीत लिहलसि.\nब्राजील के फुटबाल खिलाड़ी रहल साक्रेट्स काल्हु सत्तावन साल का उमिर में आँत में संक्रमण का चलते मर गइलन.\nब्रिस्बेन टेस्ट में आस्ट्रेलिया न्यूजीलैंड के9विकेट से हरवलसि.\nब्राजीली फुटबाल खिलाड़ी सॉक्रेट्स के बहुते खराब तबियत का हालत में अस्पताल में भरती करावल गइल बा.\nढाका एकदिना में बांग्लादेश का खिलाफ मिलल जीत पर पाकिस्तानी क्रिकेट टीम के पाकिस्तान के राष्ट्रपति आ प्रधानमंत्री बधाई दिहले.


Apr 11, 2020 कांग्रेस, कोरोना, तबलीगी जमात, सोनिया गाँधी परिवार\nकांग्रेस का माथ पर साँप का तरह कुण्डली मार के बइठल सोनिया परिवार के प्रियंका गाँधी देश में बढ़िया काम करत प्रदेश सरकारन में शामिल यूपी के योगि सरकार के सलाह दिहले बाड़ी कि कोरोना के जाँट में तेजी ले आवल जाय आ अधिका से अधिका लोगन के कोरोना जाँच करावल जाव. मकसद बा कि कोरोना संक्रमित मरीजन का गिनिती में तेज इजाफा होखत लउके आ ई लोग जनता में अफरातफरी मचवा सके.\nआजु जब पूरा देश कोरोना बिपति से लड़े में जुटल बा त सोनिया गाँधी, राहुल गाँधी, आ प्रियंका वाड्रा गाँधी आपन मौजुदगी देखावे जतावे के कवनो मौका छोड़ल नइखन जाहत लोग.\nबाकिर एह तीन गाँधियन के मकसद बिपति से लड़े में साथ दिहला से बेसी देश में अफरातफरी मचावे के बा. कवनो ना कवनो बहाने ई लोग चाहत बा कि देश में कोरोना पसरे आ अइसन पसरे कि मोदी सरकार ओकरा के सम्हार ना पावे. तब एह लोग के मौका मिली कहे कि हमनी का त शुरुए से जाँच में तेजी ले आवे के कहत रहीं जा. एह लोग के लागत बा कि अगर कोरोना के बिपति से लड़े में देश कामयाब हो गइल त कोरोना का साथही कांग्रेसो के भविष्य खतम हो जाई.\nअगर एह गाँधियन के मकसद कोरोना से लड़े के रहीत त देश में कोरोना पसारे में सबले बड़हन जरिया बनल तबिलागी जमात के मरकज का खिलाफ बयान जरुरे दिहले रहीत लोग. बाकिर जमात का खिलाफ कुछ कहे के बेंवत नइखे एह लोग के.\nबिना कवनो धंधा कइले दुनिया के कुछ सबले धनी परिवारन में शामिल सोनिया परिवार कोरोना के लड़ाई में देश के साथ देबे खातिर एगो फुटही कौड़ियो नइखे निकलले अबले. हँ कांग्रेस का तरफ से कुछ पैकेट जरुर बँटववले बा लोग आ रह पैकेट पर सोनिया राहुल प्रियंका के फोटो का साथ.\nदेश के जनता देख रहल बिया कि कोरोना में कांग्रेस आ सोनिया गाँधी परिवार का करत बावे. आ ई राय आगे कांग्रेस के मुखाग्नि देबे में जरुरे काम आई.\nसाथ में दिहल फोटो में देखल जा सकेला कि कोरोना के पसार में लॉकआउट का शुरुआत का बाद से गिरावट आ रहल बा. कुल मरीजन के गिनिती त जरुर बढ़ रहल बा बाकिर ओकर पसरे के रफ्तार में कमी आइल बा. अगर बीच में तबलीगी जमात के मरकज का चलते कोरोना के बड़हन पसार ना भइल रहीत त अबले देश कोरोना पर काबू करे में बहुते आगे बढ़ि गइल रहीत. अबहियों एह जमात के लोग सरकरा आ प्रशासन से सहजोग नइखे करत.


भोजपुरी सिनेमा के राजा साहब संजय पाण्डे – Anjoria\nभोजपुरी सिनेमा के राजा साहब संजय पाण्डे\nOn: March 27, 2010\nप्रजा त अनेके होलें बाकिर राजा एके गो होला. आ एह बात के फेर साबित कइले बाड़े संजय पाण्डे. राजकुमार पांडे का निर्देशन में बनल सात सहेलियाँ में राजा साहब के किरदार अतना ठसक का साथ कइले बाड़े संजय पाण्डे कि पूरा फिल्म के जाने बन गइल बाड़न ऊ.\nभोजपुरी सुपर स्टार दिनेशलाल यादव निरहुआ का साथे दिवाना में मुख्य खलनायक बन के चर्चा बिटोरे वाला संजय पांडे आजु का तारीख में भोजपुरी के नम्बर खलनायक बाड़े. दिवाना आ सात सहेलियाँ सफलता के रिकार्ड बनवले बाड़ी सँ. अब संजय पांडे भोजपुरी सुपर स्टार रविकिशन आ पबन सिंह का साथ देवरा बड़ा सतावेला में, दिनेशलाल का साथे दाग आ मृत्युञ्जय में अपना एक्टिंग के जलवा देखइहें, त पान भण्डार में मेगा स्टार मनोज तिवारी का साथ, बिल्लोरानी नौटंकीवाली में विजय लाल यादव का साथ आवे वाला बाड़न. बताशा चाचा आ लहरिया लूटऽ ए राजा में ऊ अपना अभिनय से निमन निमन लोग के पसीना छोड़वा दीहें.\nपिछला साल संजय पांडे के फिल्म बृजवा आ बवाल करे छेदिया सुपर डुपर हिट रहली सँ आ एहू साल राजा साहब का लगे एक से बढ़ के एक चुनिन्दा फिल्म बाड़ी सँ. साँचहू भोजपुरिया खलनायकन में राजा साहब बाड़े संजय पांडे.\nस्रोत शशिकान्त सिंह, रंजन सिन्हा\nPrevious Post: बबलू जौनपुरी के टनाटन माल बा\nNext Post: Sudip follows Salman’s path


Bhojpuri Spl:लोकगीत थाती हा, बाजारू अस्लीलता ना.. पढ़ीं कइसे गंदा बा एह दौर के गीत bhojpuri old folk song does not contain vulgarity new singers sing dirty song – News18 Hindi\nBhojpuri Spl:लोकगीत थाती हा, बाजारू अस्लीलता ना.. पढ़ीं कइसे गंदा बा एह दौर के गीत\nअच्छा ई सोचीं कि अगर समाज खाली सबद के असलील मनले रहत, या कौनो भाव या प्राकृतिक बेग के असलील मनले रहत त एतना निम्मन सामाजिक बेवस्था कहाँ से आइल रहत.\nLast Updated : January 30, 2021, 11:42 IST\nबिसेसर भाई जब तब गीत गवनई लगा के बइठ जालें. काल्ही सांझे ऊ कुछ गारी लगा के बैठ गैल रहले. ओनके मोबइले में ऊ गाना रहल आ स्पीकर पर चलावत रहले.\nफलाने के बहिनी घूमै बजार\nकइ के सोलह सिंगार\nकरैं सोलह भतार\nकहैं एकौ नहीं….\nसुन्नर खेते ओर से आवत रहलें. उनके काने परि गइल ई गीत. रहि ना गइल बेचारे से. पूछिए परले, “का हो काका… अगर एहमन ना कौनो फुहरई बा त ‘सैंया हमार दनादन्न मारेला…’ में फुहरई कहाँ से आ गइल?”\n“आ तोके बतावतानी अबे….”, कहत आपन लाठी सम्हारत बिसेसर भाई उठते रहले कि सुनरा आपन तहमद सरियावत हँसत भाग चलल. एहर बिसेसर भाई चिल्लइले.. हरे सुनरा, अरे अइसहीं थोरे तोके जोखन भाई छछुनरा कहेलन.\nसुनरा के ओकर सग्गे काका छछुनरा काहे कहेले, ई अलगे बाति बा. बकिर हई जौन नौकी पीढ़ी फूहर पातर भोजपुरी एल्बमन के लोकगीत समझ लेहले बा आ गारी जइसन लोक के पवित्र थातिन आ रसम रिवाजन के एह फुहरई से तुलना कइले के पाप कराता ई केकरे कपारे चढ़ी आ कहाँ ले के जाई, ई बिचार के एठे अलगे बिसय बा. कौनो अंग बिसेस आ रिस्ता बिसेस के नाम ले लेहले से कौनो बाति अस्लील हो जाले का? अइसन रहत त साला सब्द असंसदीय घोसित हो गइल रहत. बकिर भइल ना न!\nअच्छा ई सोचीं कि अगर समाज खाली सबद के असलील मनले रहत, या कौनो भाव या प्राकृतिक बेग के असलील मनले रहत त एतना निम्मन सामाजिक बेवस्था कहाँ से आइल रहत. हमहन के खाली निम्मन सामाजिक बेवस्था भर ना बनल, एहू में हर तरह के रिस्ता के लिए पुरहर महत्व दिहल गइल. खाली पहिलिक आ दुसरिक ना, इहाँ तक कि तीसरी-चौथी आ पंचवीं सीढ़ी तक के रिस्तेदारी बदे हमहन लगे अलग-अलग सबद हवें. आ ओहू में बड़ छोट के हिसाब से अलग-अलग. इहाँ खाली आंटी से काम ना चलेले. काकी, मामी, मौसी, बुआ, बड़की माई… सब अलगे-अलग फरियावल बा. इहाँ तक कि एक के दूसर कहि देहल कौनो अर्थ में गारी मान लिहल जाले आ कौनो अर्थ में उहे मजाक भी हो जाले. केकर कइसे कहल का मनाई, ई ओकरे रिस्ता या ओह रिस्ता के मर्यादा पर निर्भर होले. ऐसहीं अंकल आ ब्रदर या सिस्टर इन ला भी इहाँ पुरहर बात ना मनाले. उहो सब रिस्ता इहाँ पाँत-पाँत फरियावल हवे.\nई खाली भोजपुरी समाज के ना, पूरे भारतीय समाज के खूबी हवे. आ पूरे भारतीय समाज में सोहर से लेके गौने तक के गीत पावल जाले. अगर कौनो प्राकृतिक बेग से आ जनम या मरन से केहू के परहेज होत या हमरे समाज के मन में एकरे प्रति कौनो निंदा के भाव होत त अइसन काहें होत! जौन प्रकृति के जरूरत आ जनम के हेत हौ, ओके भला बरजल कैसे जा सकेले आ ओके बरजले के जरूरते कौन बा! असलीलता ऊ तब होले जब एकर बिबरन मरजाद लाँघ के कइल जाले. अस्लील ऊ तब होले जब हँसी-मजाक या कौनो सार्थक संदेस दिहला के बजाय मन में गंदा भाव जगावे के लिए कइल जा. अस्लील कौनो गीत तब हो जाले जब ओसे लोगन के समाज के मरजाद के खिलाफ उकसावे के कोसिस होखे लगे.\nअब ऊ चाहे ‘कूलर कुर्ती में लगा ल…’ के मार्फत होखे आ चाहे ‘अंगोछा बिछा के …’ होखे. अस्लीलता कौनो सबद में ना बसल होले कि जौने के कम्प्यूटर वाला की वर्ड लगा के कौनो लेख या गीत में से छान लिहल जा. अगर अइसन रहत त संस्कृती के तमाम दुस्मन लोग इ ना क पौते. अगर एके कौनो चलनी से चालल जा सकत त सेंसर बोर्ड सिनेमा से सब पहिलहीं छान लिहल करत. बकिर ई ना हो पावेले. काहें कि हर दुअर्थी संवाद के एगो निमनो अर्थ होले. ई ओकरे प्रयोग कइले के तरीका पर निर्भर होला कि कौन अर्थ अभीष्ट बा. ई खाली एतने पर निर्भर ना होले कि के कहत बा आ कइसे कहत बा. एहू पर निर्भर होले कि केसे कहत बा आ कहाँ कहत बा. गितिओ के मामले में उहे बा.\nगारी भर ना, हर लोक के समाज में नकटा से लेके फगुआ तक कई ठो अइसन पारंपरिक लोकगीत होलन जौने में हँसी मजाक से लेके कुछ खास रिस्तेदारी के लेके मीठी नोक-झोंक आ मधुर गाली-गलौज तक होले. एह गाली गलौज में कौनो अस्लीलता ना होले. ईमानदारी के बाति ई हौ कि एहमें ओह समाज के पूरा जीवन संघर्ष छिपल होले. एसे समाज के बिस्तार और उन्नति के साथे-साथे आजकल जौने बिधा के यौन शिक्षा कहल जाला ओकर सामाजिक रूप से बहुत शिष्ट ढंग से सीख भी दे दिहल जाले, आ पारिवारिक जिम्मेदारी निबहले के संदेस भी. एह गीतन में यौन उच्छृंखलता के इसारा करे वाली बाति कहीं-कहीं लउका ली, उहो यौन उच्छृंखलता के महिमामंडित करे खातिर ना होले, बल्कि जीवन में ओकर महत्व बतावे खातिर होले. बियाहे-गवने लायक जवान लइकन के मन में एह सब भावन के लेके अगर कौनो तरह के बेजा संकोच हो त ऊ संकोच निकार देवे खातिर होले. मरजादबिहीन यौन उच्छृंखलता या कौनो तरह के यौन अपराध के लिए उकसावे के लिए ई ना होले. ई सीख देवे के लिए होले. आजकल के तथाकथित बजारू पॉप से एकर तुलना कइल ओइसहीं हवे जैसे सीवर के पानी के तुलना नदी के जल से क दीहल जा.\nबकिर बजार आजकल ई कुल करत बा आ बजारधर्मी लोग एके पूरा समर्थन देत बा. ई दुर्दसा आजकल खाली भोजपुरिये के ना होता. जे जौने भाषा के जानत बा ओसे ओह भाषा के भित्तर जौन पॉप कल्चर चलत बा, ओकरे बारे में पूछ लीं त पता ई चली कि सबके एक जैसन हाल बा. जेकर बजार बन गइल, समझि लीं कि तेकरे सत्यानास के पुरहर तैयारी हो गइल. अब ऊ चाहे बंग्ला हो, या मैथिली, या बुंदेली, या हरियाणवी, या पंजाबी, या फिर राजस्थानी या कुछ और. हर भाषा में समझदार लोग एह बजारू प्रवृत्ति के बढ़ले से परेसान बा. दबल अवाज में लोग बोलतो बा त ऊ अनसुना क दिहल जात बा. असल में एक-दू मनई के बोलला से एकर कुछ होखे वाला नइखे. जरूरत एह बात के बा कि समाज चेते. लोक के थाती आ बजारू अस्लीलता के बीच फरक सभे जन के समझे के परी. तबे कहीं बात बनी. (लेखक इष्ट देव सांकृत्यायन जी वरिष्ठ स्तंभकार हैं.)\nbalia Bhojpuri bhojpuri movie Bhojpuri News Bhojpuri Song पटना बिहार भोजपुरी भोजपुरी न्यूज रांची वाराणसी


‘मर्द रिक्शावाला‘ में बेहतरीन अभिनय करके शिवाजी आपन अलग पहचान बनवलन – Anjoria\nसिनेमा भोजपुरी में अनेके मजल कलाकार आपन जलवा बिखेरले बाड़े आ नया नया मुकाम हासिल कइले बाड़े. एही में से हउवें हरफनमौला कलाकार शिवाजी जे अपना अभिनय के लोहा मनवावत बाड़न. रंगमंच से शुरूआत करे वाला शिवाजी ‘भईया की साली‘ से आपन फिल्मी कैरियर शुरू कइलन आ ओकरा बाद ‘किसन अर्जुन, दामिनी, वगैरह कई फिलिमन से अपना अभिनय के लोहा मनवा लिहलन. भोजपुरी फिल्म इंडस्ट्री में लगातार सक्रिय शिवाजी एह साल पूरा धमाल करे का मूड में बाड़न.\nएह साल पहिलके महीना उनुकर ‘मर्द रिक्शावाला‘ रिलीज हुई भइल जवना में शिवाजी देखेवालन के मजबूर कर दिहलन सीटि बजावे ला. अब उनकर कईएक फिलिम रिलीज ला तइयार बाड़ी सँ जवना में शेरनी, चंडी, कलियुग के भगवान, सईयां भईलन परदेसिया, सपने ससुराल के, वगैरह बाड़ी सँ.\nहालही में शिवाजी हैदराबाद के रामोजी फिल्मसिटी में अपना फिलिम “प्रेम दीवानी” के शूटिंग पूरा कइलें. हरफनमौला कलाकार शिवाजी कॉमेडी, एक्शन निगेटिव हर तरह के किरदार में फिट नजर आवेलें.\nवीर मराठा के स्वागत करे फूल माला लेके आवे के गोहार लगवलें मनोज तिवारी


होली प पाखी के धमाल – Anjoria\nभोजपुरी सिनेमा के स्टार अदाकारा पाखी हेगड़े के धमाल अबकी का होली प भोजपुरिया बॉक्स ऑफिस पर मची जब उनकर फिलिम ‘देवरा भईल दिवाना’ दर्शकन का सोझा आई. सुपरहिट निर्देशक राज कुमार आर. पाण्डेय के एह फिलिम में पाखी केन्द्रीय किरदार में बाड़ी. उनकर नायक बाड़न मनोज तिवारी ‘मृदुल’. मनोज के पत्नी पाखी के देवर बनल बाड़ें प्रदीप पांडे चिंटू.\nफिलिम में देवर भउजाई के रिश्ता के साँच आ सही तस्वीर पेश कइल गइल बा. पाखी चुलबुली, नटखट भउजाई का साथही कुशल पत्नि का किरदार में बाड़ी.\nपाखी एह घरी अपना नयकी फिलिम ‘शिवानी की ललकार’ के शूटिंग में लागल बाड़ी.\nस्टार अदाकारा पाखी हेगड़े के जलवा एह घरी सभका माथे चढ़ल बा. सी.सी.एल. (सेलिब्रेटी क्रिकेट लीग)4का बाद पाखी के हर इलाकाई सिनेमा से आफर मिले लागल बा. तमिल, तेलगु, मलयालम, बंगाली फिलिमन से मिलल आफर प पाखी राय विचार में लागल बाड़ी. सीसीएल का दौरान पाखी के ग्लैमर भरल हॉट लुक निकहा चरचा में रहुवे.\nPrevious Post: बाक्स आफिस प कमाल देखावत पवन सिंह के बाज गइल डंका\nNext Post: होली के रंग खेसारी-शुभी के संगे


8वीं अनुसूची आ आठ गो बाधा – Anjoria\nAugust 6, 2015 Editor एक तरफा विचार 1\n(दुनू फोटो अभिषेक भोजपुरिया के फेसबुक वाल से शशिरंजन मिश्रा के भेजल. बाँए मंच पर नेता लोग आ दाहिने करीब ओतने जनता.)\nआजु दिल्ली में कुछ भोजपुरी प्रेमी लोग भोजपुरी के संविधान के 8वीं अनुसूची में शामिल करावे खातिर धरना प्रदर्शन करे वाला बाड़ें. सोचनी कि काहे ना आजु एही पर सोचल जाव कि भोजपुरी के एह मान्यता मिले का राह में कवन कवन बाधा बा आ ओकरा से कइसे पार पावल जाव. हम अइसन आठ गो बाधा देखत बानी जवना से पार पवला बिना भोजपुरी के निस्तार नइखे होखे वाला.\n1. हिन्दी वालन के साजिश\nसबसे पहिला बाधा बा कि हिन्दी पैरवीकार ना कबो चहलें ना अबहियों चाहत बाड़ें कि हिन्दी के उपनिवेश बना के राखल भाषा आजाद होखऽ सँ. एगो सोचल समुझल रणनीति का तहत भोजपुरी आ अउरिओ अनेके भाषा के हिन्दी के उपभाषा का रूप में वर्गीकृत क दीहल गइल. जनगणना से भोजपुरी भाषियन के सही संख्या सामने ना आवे एह चलते एकरा के भाषा के मान्यते ना दीहल गइल आ बोली कह के पेंच फँसा दीहल गइल. अबहियों हिन्दी के पैरवीकार एकरा राह में पच्चर फँसावत बाड़े आ फँसावत रहीहें.\n2. भाषा ना मानल जाव\nदुसरका बाधा हमरा समुझ से ई बा कि भोजपुरी के सरकार भासे ना माने आ एकरा के बोली भा हिन्दी के उपभाषा मान लिहले बिया. एहसे सबले पहिला डेग त ई होखे के चाहीं कि एकरा के गैर अनुसूचित भाषा मानल जाव आ ओह सूची में शामिल कइल जाव.\n3. स्कूलन में पढ़ावल ना जाव\nभोजपुरी कवनो इलाका के कवनो स्कूल में पढ़ावे के माध्यम नइखे. एकरा पीछे कई गो कारण बा. कवनो राज्य सरकार ना चहली सँ कि अपना राज्य में भोजपुरी के एह जोग बने दीहल जाव कि आगे चल के भोजपुरी राज्य के आन्दोलन तेज हो जाव. जबले भोजपुरी भाषा का आधार पर एगो राज्य ना बन जाई तब ले भोजपुरी के सरकारी काम काज के भाषा ना बनावल जा सकी. आ सरकारी काम काज के भाषा ना बनी त रोजी रोजगार के भाषा ना बन पाई.\n4. मानक भोजपुरी पर कवनो एकराय नइखे\nचलीं थोड़ देर ला मान लीहल जाव कि भोजपुरी के 8वीं अनुसूची में शामिल कर लीहल गइल बा. अब एकरा के इम्तिहानो देबे के मौका मिल गइल. त कवना भोजपुरी के सही मानल जाई? भईल लिखाई कि भइल? भी के इस्तेमाल करत संज्ञा रूप बदले से बचल जाई कि ना? के तय करी आ कइसे तय होखी? परीक्षार्थी के लिखल सही मानल जाई कि जाँचे वाला के जिद्द?\n5. भोजपुरी लिखे बोले वाला जतना होखसु पढ़निहारन के कमी बा\nअब जब स्कूलन में भोजपुरी पढ़ावले ना जाय आ सभे हिन्दी के माध्यम से पढ़ेला त ओकर आदत बन जाला हिन्दी उचारे के. भोजपुरी के खासियत ओकरा समुझे ना आवे. ऊ त ह्रस्व आ दीर्घ भर जनले बा लघु ह्रस्व आ दीर्घ दीर्घ से भेंटे ना भइल कबो. बोले आ लिखे के त लोग बोल आ लिख लेला बाकिर पढ़े में तरहा चटके लागेला! आ भोजपुरी पढ़निहारन के कमी का तरफ कवनो धियाने नइखे दीहल गइल.\n6. कवनो बड़ प्रकाशन नइखे\nचूंकि भोजपुरी पढ़ेवालन के कमी बा त भोजपुरी के पत्र पत्रिका कबो सार्वदेशिक ना हो पइली सँ. हर पत्रिका एगो खास गोल में समेटा के रह जाले. छापे वाला अपना पाकिट से निकाल के दू चार सौ कापी छपवा लेला आ अपना लोगन में बँटवा देला. हो गइल पत्रिका के प्रकाशन. ना त गाहक बनेलें ना लोग ओकरा के पढ़बे करेलें. किताब पत्रिका सादर भेंट में मिलल आ सादर ताखा पर धरा गइल. पढ़े के सउर होखो तब न केहु पढ़ो! आ जब पढ़ी ना त खरीदी काहें? खरीदी ना त कवनो बड़का प्रकाशन बनी कइसे? आ कवनो बड़का प्रकाशन होखी ना त भोजपुरी वालन के समस्या, ओकर आन्दोलन, ओकर सरोकार सामने आई कइसे? अबहीं त हाल ई बा कि भोजपुरी के सगरी संस्था आपन विज्ञप्तिओ भोजपुरी में ना जारी करस.\n7. जन आन्दोलन के कमी\nभोजपुरी के सरोकार ले के आम जनता के जागरूक करे के कवनो कोशिश ना होखे. कुछ लोग मिल बइठ के तय कर लेला. अपना अपना चिन्हार लोग के फोन फान क के बोला लेला. हो गइल बइठक, धरना आ प्रदर्शन. अखबार में छप गइल, फोटू खींचा गइल. कुछ नेतवन से जान पहचान होखो त ओहनी का साथे फोटू खींचा लीहल गइल आ कबो अकादमी फकादमी बने त ओहमें घुसे पइठे के जोगाड़ बनावे लागल जाला. बाकिर कबो एह खातिर जमीनी स्तर पर कवनो काम ना होखे. पटना लखनऊ में, आरा बलिया छपरा में आन्दोलन ना चलावल जाव सीधे दिल्ली में क लीहल जाला.\n8. भोजपुरी संगठन में एकाधिकारवाद\nजन आन्दोलन ना चलावे का पीछे सबले बड़का डर होला कि कुछ दोसर लोग सामने मत आ जाव आ आपन पकड़ छूट जाव संगठन पर से. हर संगठन कुछ लोग के थाती आ पुश्तैनी जायदाद बन के रह गइल बा. एक आदमी अपना मनमर्जी से संगठन चलावत बा. दोसरा के आगे नइखे आवे देत. अपना चाटुकारन के अलग अलग इलाका के मनसबदारी दे के अपना के सुल्तान मान लेत बा. जबले एह तरह के घटिया सोच वाला लोग भोजपुरी के संस्था संगठन पर हावी रहीहें तबले भोजपुरी के मान्यता मिले के उमेद नाहिए कइल बेहतर रही.\nआशा करत बानी कि भोजपुरी में पहिलका वेबसाइट बनावे आ बारह बरीस से भोजपुरी के हजारन पेज प्रकाशित करे वाला एह वेबसाइट के उठावल मुद्दा पर चरचा होखी, गरिया धमका के आपन बात उपर करे के कोशिश ना होखी. हम नइखीं मानत कि हमहीं सही बानी त रउरो मत मानीं कि रउरे सही बानी. आपन आपन बात कहल जाव. चरचा बढ़ावल जाव. जेहसे आगे चल के एगो एका पर चहुँपे के राय बन सको.\nप्रकाशक, अँजोरिया समूह\nराउर लेख बहुत हड़ाह बा । भोजपुरी के दुर्दशा बा की जे भी अगुआ बने के कोशिश करत बा उ आपन स्वार्थ के आगे राख़ के अगुआई कर रहल बा । जन आंदोलन के भी इहे हाल बा, आंदोलन के नेता लोग जन जागरण कम , आपन नाम अधिका चमकावत बा । बिना कवनों तैयारी के चार लोग के भीड़ जुटाके खाली धरना प्रदर्शन कईला से भोजपुरी के आवाज कईसे गूंजी ? भोजपुरी के मान्यता खाति जवन तकनीकी दिक्कत बा ओहमें बे सिर पैर के आंदोलन आ धरना भोजपुरी के राह दूभर कर रहल बा ।


Shankhpushpi Ashwagandha and Giloy s awesome will increase immunity Bhojpuri: शंखपुष्पी, अश्वगंधा आ गिलोय के कमाल, बढ़ा देला इम्युनिटी– News18 Hindi\nSHANKHPUSHPI ASHWAGANDHA AND GILOY S AWESOME WILL INCREASE IMMUNITY\nBhojpuri: शंखपुष्पी, अश्वगंधा आ गिलोय के कमाल, बढ़ा देला इम्युनिटी\nकोरोना काल में शंखपुष्पी, अश्वगंधा और गिलोय जैसी औषधियां बेहद काम की रही हैं.\nऔषधीय पेड़- पौधन के प्रति बंगाल में बहुते रुचि रहेला. कोरोना के एह दोसरकी लहर में एइजा के लोग एघरी शंखपुष्पी, अश्वगंधा आ गिलोय के प्रयोग खूब कर रहल बा. विशेषज्ञ कहता लोग कहता कि एकर कारन ई बा कि ई कुल आयुर्वेदिक दवाई रोग के नाश करेली सन आ आदमी के रोग प्रतिरोधक क्षमता मजबूत क देली सन.\nLast Updated : May 26, 2021, 14:50 IST\nअभी तक ले लागत रहल ह कि ज्यादातर लोग खाली कोरोना रोके खातिर जौन ब्रांडेड आ नामी दवाई बाड़ी सन ओही के मंगावता आ खाता. चाहे ऊ आयुर्वेद के होखे, एलोपैथी के होखे भा होमियोपैथी के होखे. बाकिर पिछला छव महीना में एह आदत में एगो नया बदलाव आइल बा. अब बंगाल के बात लीं. औषधीय पेड़- पौधन के प्रति बंगाल में बहुते रुचि रहेला. कोरोना के एह दोसरकी लहर में एइजा के लोग एघरी शंखपुष्पी, अश्वगंधा आ गिलोय के प्रयोग खूब कर रहल बा. विशेषज्ञ कहता लोग कहता कि एकर कारन ई बा कि ई कुल आयुर्वेदिक दवाई रोग के नाश करेली सन आ आदमी के रोग प्रतिरोधक क्षमता मजबूत क देली सन.\nअच्छा त एह तीनों जड़ी- बूटियन के लोकप्रियता अचानके काहें बढ़ि गइल बा आईं देखल जाउ. शंखपुष्पी अइसन जड़ी- बूटी कहाला जौन दिमाग त पुष्ट करबे करेला, अउरुओ कई गो रोग में काम आवेला. पुरान कहाउत ह कि जे शंखपुष्पी के सेवन करी ओकर बुद्धि आ स्मरण शक्ति बलवान रही. शंखपुष्पी के प्रकृति ठंढा होला आ एकर स्वाद सवाद कसैला होखेला. विशेषज्ञ कहेला लोग कि जे ढेर तनाव में रहेला, ओकरा शंखपुष्पी लेबे के चाहीं. एकरा पौधा के फूल से लेके पतई, तना, जड़ आ बीज तक ले दवाई के रूप में प्रयोग होला. हं, एगो अउरी बात- एह तीनों जड़ी- बूटियन के अलावा एलोवेरा के भी प्रचलन खूब बा. बाकिर ओकर चर्चा फेर कबो. अभी त एह तीनों औषधियन पर फोकस कइल जाउ.\nपुराना जमाना के बैद जी लोग कहत रहल ह कि दिमागी रोग में शंखपुष्पी रामबाण नियर काम करेला. कइसे खाए के चाहीं? दू- चार गो गमला में शंखपुष्पी के पौधा लगा लीं. पुरनिया लोग कहि गइल बा कि शंखपुष्पी के पौधा के भा डाल आ पतई के ताजा पीस के दूध भा मक्खन के साथे मिश्री मिला के खाईं त दिमाग तेज होई. शंखपुष्पी के जड़ के पीस के ओकरा रस के तीन बूंद नाक में डालला से कपार के बार (बाल) सफेद ना होला. ईहे रस मधु में मिला के पीयब त बार ना झरी आ बार घना, मजबूत आ चमकदार हो जाई. शंखपुष्पी तेल पहिले के जमाना में एही से लोग ढेर यूज करत रहले ह.\nअश्वगंधा खाली मर्दाना ताकत बढ़ावे वाली कारगर बूटी ना ह, अउरुओ कई गो बेमारी में कामे आवेला. जेकरा मानसिक तनाव बा, कमजोरी लागता ओकरा के अश्वगंधा दियाला. एकरा में एंटी-स्ट्रेस वाला रसायन बाड़े सन. जेकरा रात खान नींद नइखे आवत, ओकरा के अश्वगंधा देबे के पुरान प्रचलन बा. काहें? त अश्वगंधा के पतई में ट्राइथिलीन ग्लाइकोल नामक यौगिक पावल जाला, जौन रउरा के गहिर नींद में सुता दी. एकरा अलावा जेकरा हृदय रोग बा ओकरो खातिर अश्वगंधा बड़ा उपयोगी चीज बा. अइसहूं अश्वगंधा के सेवन कइला से दिल के बेमारी के कौनो खतरा ना रहे. काहें से कि अश्वगंधा में एंटीआक्सीडेंट आ एंटीइंफ्लेमेटरी बा. अश्वगंधा खराबका कोलेस्टेराल कम क देला. राउर मांसपेशी मजबूत क देला. जे पहलवानी करत रहल ह ऊ अश्वगंधा जरूर खाई. अब त अखाड़ा के परंपरा खत्म हो गइल बा आ जिम जाए के परंपरा शुरू हो गइल बा. पहिले अखाड़ा में कौनो फीस ना लागत रहल ह. अब जिम में फीस दीं, तब कसरत करीं. पहिले के जमाना में डायबिटीज माने सुगर के बेमारी में अश्वगंधा जरूर दियात रहल ह. आजो दियाला. आ खाली सुगरे के बेमारी में ना आजकाल त कैंसर के रोगी के भी कई बार अश्वगंधा खात देखल जा सकेला.\nअब आईं गिलोय पर. त रउवां कहब कि गिलोय का बारे में का पढ़े के बा. ई त घर- घर के दवाई हो गइल बा. बाकिर ढेर लोग ना जाने कि गिलोय डायबिटीज के हरावे में बहुते मदद करेला. एकर दोसरका सबसे बड़ गुण ई ह कि ई राउर रोग प्रतिरोधक क्षमता बढ़ा देला. इम्यूनिटी बढ़ा देला. बोखार लागल होखे त ओहू में बहुत फायदा करेला. आजकाल जेतना मोटापा से परेशान लोग बाड़े ओकरा खातिर गिलोय रामबाण बा. बाकिर मोटापा के दवाई का संगे खान- पान पर भी कंट्रोल करेके परी. ई ना कि खूब मलाई, घीव आ क्रींम खातानी आ दवाइयो खातानी त फायदा ना करी. विशेषज्ञ लोग कहि गइल बा कि मोटापा में व्यायाम करेके चाहीं, दवाई खाए के चाहीं आ खानपान में कंट्रोल के अलावा चीनी वगैरह से परहेज जरूर करेके चाहीं. बहुत लोगन के अब भी सवाल रहेला कि गिलोय के सेवन के मात्रा का रही? कइसे बनावे के चाहीं गिलोय के काढ़ा? गिलोय के काढ़ा जदि रोज पीए के बा त जानकार लोग कहले बा कि एक कप रोज से ज्यादा ना पीए के चाहीं ना त नोकसान क दी. एकर मात्रा के बारे में डाक्टर से सलाह लिहल जरूरी बा. आजकाल त डाक्टर साहेब लोग आनलाइन भी सलाह दे रहल बा. सरकार, हम त हफ्ता में तीन दिन गिलोय के काढ़ा दू साल के पीयतानी. हमरा कौनो दिक्कत नइखे. अच्छा एइजा एगो सावधानी भी बा. जदि रउवां गिलोय के सेवन से पायखाना होखे में दिक्कत होखे लागल त एकर माने रउरा गिलोय सूट नइखे करत. हालांकि ई समस्या कमे लोगन के होला बाकिर तबो एकर चर्चा कइल जरूरी बा. गिलोय के अमृता, गुडुची, छिन्नरुहा, चक्रांगी वगैरह भी कहल जाला.\nकई लोग पूछेला कि ताजा गिलोय कइसे चिन्हाई? त सरकार एकर पतई पान के पतई नियर रहेला. एकर तना सफेद भा भूरा रंग के होला आ एकर मोटाई एक से लेके पांच सेंटीमीटर तक होला. आयुर्वेद में गिलोय के ज्वर नाशक कहल बा. अब रउरा देखते बानी कि ई कोरोना काल बा. हमनी का देश में जड़ी- बूटी के प्राचीन काल से रामबाण मानल जाला. त केहू कतनो एलोपैथी दवाई, होमियोपैथी दवाई खाता बाकिर आयुर्वेद के साथ नइखे छोड़त. काहें से कि ई हमनी के माटी के विद्या नू ह. अब अश्वगंधा लेब त कुछ दिन में अपने फायदा बुझाई. शंखपुष्पी स्त्री भा पुरुष केहू ले सकेला. आ गिलोय के त पुछहीं के नइखे... (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


भोजपुरी अस्मिता खातिर काम करे वाला लोग के भोजपुरी प्रेम – Anjoria\nAugust 4, 2015 Editor एक तरफा विचार 0\nपता ना हमहन भोजपुरियन के कवन कीड़ा कटले रहेला कि 8वीं अनुसूची, 8वीं अनुसूची के माला जपत रहीला. सरकार से त सभे माँगत बा बाकिर का कबो सोचले बानी जा कि भोजपुरी के हमनी का का देत बानी जा.\nभोजपुरी प्रेमियन के कई गो खाँचा में डालल जा सकेला. एक त ऊ लोग बा जे बस भोजपुरी से प्रेम करेला आ ओकरा ला काम करत रहेला. एक ऊ लोग बा जे भोजपुरी के नाम पर कुछ बना कमा लीहल चाहत बा. फेर कुछ लोग अइसनो बा जे बात त भोजपुरी के करी बाकिर हिन्दी बूके से बाज ना आई. कुछ लोग भोजपुरी के रुसवाईए में लागल रहेला ओकर कमजोरी, ओकर दोस देखावत. अब के कवना खाँचा में बा, केकरा के नीमन कहल जाव केकरा के बाउर, ई त रउरे सभे अपना अपना हिसाब से तय कर लीं. हम ना त भोजपुरी के ठेका ले के रखले बानी ना केहू हमरा के जिम्मा दिहले बा भोजपुरी ला काम करे के! अपना मन से आपन जाँगर ठेठावत, आपन पइसा लगा के, अपना मनमर्जी से काम करत रहीलें. पार लागल त कइनी ना पार लागल त मुँह तोप के सूत गइनी.\nबाकिर आज अतना कुछ लिखे के जरूरत एहसे पड़ गइल कि भोजपुरी खातिर काम करे वालन में विश्व भोजपुरी सम्मेलन, विश्व भोजपुरी सम्मेलन के मुखपत्र समकालीन भोजपुरी साहित्य के नयका अंक सामने पड़ल बा आ हम देखत बानी ओहमें हिन्दी में लिखल एगो आलेख. आलेख कवनो दुसर तिसर आदमी नइखे लिखले, लिखले बाड़न पत्रिका के सह संपादक बलभद्र जी, आ ओकरा के शान से चुनले बाड़न पत्रिका में जगह देबे खातिर संपादक अरूणेश नीरन. नीरन जी के बिना भोजपुरी पता ना कहवाँ हेराइल बिलाइल रहीत. ई त धन्यभाग भोजपुरी के जे एकरा अरुणेश नीरन जी जइसन लोग भेंटा गइल. विश्व भोजपुरी सम्मेलन के केहु नाम लेब चाहे मत लेब, बाकिर भोजपुरी के धंधा में लागल लोग नीरन के बिसरा ना सके. हँ त इहे अरुण जी समकालीन भोजपुरी साहित्य में हिन्दी में लिखल एगो आलेख के शान से जगहा दिहले बाड़न काहे कि आलेख उनुका सह संपादक बलभद्र के लिखल ह आ अपना लोग के जे आगे ना बढ़ावे त ऊ आगे कइसे रही.\nबस हमरा के केहु समुझा सके त समुझा देव कि भोजपुरी के समकालीन साहित्य में हिन्दी के कवन काम? कवनो हिन्दी पत्रिका में इहे लेख छपल रहीत त हमहीं एकर गुणगान करे में कवनो कोर कसर ना छोड़ले रहतीं. बाकिर भोजपुरी पत्रिका में छपल बरदाश्त नइखे होखत. भोजपुरी पत्रिका में छपे खातिर कवनो रचना के भोजपुरी में होखल पहिला शर्त होखे के चाहीं. अब या त संपादक जी के एह पर नजर ना पड़ल भा अपना व्यस्तता का चलते उनुका इहो ना मालूम होखी कि उनका संगठन के मुखपत्र में छपत का बा. हो सकेला कि अबले एह लेख के देखलहुं ना होखब.\nहमहूं एह बात के अतना बेहयाई से लिखत बानी त एही भरोसे कि भोजपुरी के कर्णधारन का लगे समय ना होखे भोजपुरी पढ़े के. ऊ लोग त हिन्दी भा अंगरेजी में आपन बात कहेला, सोचेला. नीरनो जी का जिम्मे अतना काम बा कि का करसु. कबो मारीशस, कबो सूरीनाम, कबो एह शहर त कबो ओह शहर. कतना आ का का करसु अकेला नीरन!\nबाकिर जे लोग एह लेख के पढ़त बा से त बता सकी कि विश्व भोजपुरी सम्मेलन के मुखपत्र में ओकरे सह संपादक के लिखल हिन्दी आलेख का बारे में का कहल जाव. मखमल में टाट के पैबन्द कि टाट में मखमल के? हम ई नइखीं मानत कि बलभद्र के भोजपुरी लिखे ना आवत होखी. भोजपुरी ना आइत त भोजपुरी कविता पर अइसन बढ़िया आलेख कइसे लिखाइल रहीत. त फेर एकरा के हिन्दी में काहे लिखलन, आ लिखलन त समकालीन भोजपुरी साहित्य में काहे शामिल करवलन? का एह चलते कि ऊ एकर सह संपादक हउवन?\nजबाब सभके मिल के खोजे के बा. आ जबाब खोजल भोजपुरी के 8वीं अनुसूची में शामिल करावे से पहिले कर लीहल जरुरी होखे के चाहीं.\nसमकालीन भोजपुरी साहित्य


बतकुच्चन १७ – Anjoria\nजुलाई 7, 2011 बतकुच्चन\nपिछला हफ्ता लस्टमानंद जी रामचेला से बतियावत में कह दिहले कि बतकुच्चन वाला ओम प्रकाश भाई से पूछल जाई कि “नाच ना जाने आँगन टेढ़” के सही मतलब का होला. जब से उनुकर लस्टम पस्टम पढ़ले बानी तबहिये से माथा घूम गइल बा. का जाने एह कहाउत के, जवना के मतलब दुनु तरफ निकालल जा सकेला, सबले पहिले के कहल. जाने अनजाने ऊ ढेर लोग के जान परान हरान कर के धर दिहलन. जान त परानो के कहल जाला, अपना सबले प्रियतमो के, आ ज्ञानो के बिगड़ल रूप हवे जान. अइसनके एगो अउरी नमूना वाक्य बा जवना में अल्प विराम के जगहा बदलला से मतलब बदलि जाले. जइसे कि “पकड़ऽ मत जाये द”. एकरा में अल्प विराम के जगहा बदल के देखीं, “पकड़ऽ मत, जाये द” आ “पकड़ऽ, मत जाये द.” दुनु के साफे दू गो मतलब निकलऽता. एक दोसरा से उलट. बाकिर “नाच ना जाने आँगन टेढ़” में अल्प विराम कहीं लगाईं कवनो फरक नइखे पड़े वाला. हर बेर मतलब इहे निकली कि नाच के एह से मतलब नइखे कि अँगनवा टेढ़ बा कि सोझ. ओकरा त बस नाचे के बा. नाच खुशी में होला दुख में ना. आ जब मन मिजाज खुश हो जाव त देश काल समय के ज्ञान कमजोर पड़ सकेला. अइसनका में नाच के दोषी ना ठहरावल जा सके. फेर सोचे लगनी कि अबही ले इहे काहे पढ़ावल गइल कि “नाच ना जाने आंगन टेढ़” के मतलब होला कि नाचे त आवे ना कहत बाड़े कि आंगन टेढ़ बा. हम त लस्टमानंद जी के कहल बात से पूरा सहमत बानी कि नाच टेढ़ आंगन के परवाह ना करे. वइसे एह से मिलल जुलल जवन ठेठ भोजपुरी कहाउत हमरा दिमाग में आवत बा ऊ हवे “करनी ना धरनी धियवा होठ बिदोरनी”. करे धरे कुछ आवे ना बस होठ बिदोरे के बा, दोसरा के कमी देखे के बा. एह हफ्ता हम दोसर कुछ सोचले रहीं. बीछे, बिछल, बिछिलाये के चरचा दिमाग में घूमत रहे. बाकिर लस्टमानंद जी नचा दिहले आ हम भुला गइनी कि दू घंटा के भाषण दू मिनट के भाषण से बहुते आसान होला. दू मिनट वाला में जबले भूमिका बान्हब तबले समयवे खतम हो जाई. बस !


When Bhola Pandey and Devender had hijacked plane to free Indira Gandhi from jail Bhojpuri Spl:..जब इंदिरा गांधी के जेल से छोड़ावे खातिर भोला अउर देवेंदर पाड़े कर लेले प्लेन हाईजैक! – News18 हिंदी\nBhojpuri Spl:..जब इंदिरा गांधी के जेल से छोड़ावे खातिर भोला अउर देवेंदर पाड़े कर लेले प्लेन हाईजैक!\nआजाद भारत के इतिहास में 20 दिसंबर के तारीख खास रहलि बिया. एही दिने 1978 में जइसन घटना घटल, दोबारा ओइसन ना भइल.\nLast Updated : January 22, 2021, 18:19 IST\nआजाद भारत के इतिहास में 20 दिसंबर के तारीख खास रहलि बिया. एही दिने 1978 में जइसन घटना घटल, दोबारा ओइसन ना भइल. ओह घरी देस में घरेलू सेवा खातिर एकही सरकारी विमान सेवा रहे, जवन इंडियन एयरलाइन्स के नाम से जानल जात रहे. त घटना ई भइल कि लखनऊ से दिल्ली जाए वाला विमान जवना के नंबर रहे आईसी-410 आपाना ठीके समय से उड़ि गइल. दिल्ली से लखनऊ के हवाई जहाज के दूरी पैंतालिसे-पचासे मिनट के बा. ठंढा मौसम में एने जहाज उड़ि के आसमान के चीरल शुरू कइलस, आ यात्री लोग सुस्ताए लागल लोग. केहू-केहू झपकियो लेत रहे. बीच-बीच में लकदक साड़ी में एयर होस्टेस लोग केहू के कान में ठूंसे वाला रूई देत रहली लोग त केहू के टॉफी, केहू-केहू पानियो मांगल.\nआसमान में उड़त विमान में जइसन जिनगी होखे के चाहीं, ओइसने नजारा रहे, तले अचानक जइसे यात्री आ विमान कर्मचारी लोग के जीव सूखि गइल. यात्रिए में से दूगो लोग उठले, आ हवाई जहाज के हाईजैक करे के घोषणा कइ दिहले. दूनो धमकी दिहले, केहू आपाना जगहि से हिली त उनुका के गोली मारि दिहल जाई. एगो अपहरणकर्ता पिस्तौल लेके यात्रियन पर तानि दिहले. विमान में डर के माहौल बनि गइल, विमान में सवार मेहरारू का बाच्चा रोवे लागल लोग. जब ले विमान के कर्मचारी लोग कुछु समझिते, तब ले दूसरका जाना हाथ में बम लेके खड़ा हो गइले आ सबके आपाना जगहि पर बइठे रहे के चेतावनी देबे लगले. उहो धमकी दिहले, अगर केहू चाल्हाकी कइल त विमान के उ उड़ा दिहें आ आपाना हाथ में रखल बम देखा दिहले.\nकुछुए देर में देश आ दुनिया के पाता चलि गइल कि लखनऊ से दिल्ली जाए वाला विमान के अपहरण हो गइल बा. जेकर रिश्तेदार-नातेदार विमान में सवार रहे, ओकरा माथ पर चिंता के लकीर पड़ि गइल, लोगन के डर आ आशंका के मारे बुरा हाल रहे. ओह घरि देश में जनता पार्टी के सरकार रहे आ प्रधानमंत्री रहले मोरार जी भाई देसाई. उत्तरो प्रदेश में जनते पार्टी के शासन रहे आ आजमगढ़ के रहे वाला रामनरेश यादव मुख्यमंत्री रहले. अपहर्ता लोगन के मांग पर विमान बनारस में उतारल गइल.\nअपहर्ता लोगन से बात शुरू भइल, दूनों जना आपन मांग रखले, जवना के बदला में ऊ लोग विमान के यात्री लोगन के छोड़े के शर्त रखले रहे..\nउहन लोग के पहिलका मांग रहे, इंदिरा गांधी के जेल से छोड़ि दिहल जाउ.\nउहन लोगन के दोसरकी मांग रहे कि संजय गांधी और इंदिरा गांधी के खिलाफ जाताना केस चलत बा, ऊ सब वापिस लिहल जाउ.\nओह लोग के तीसरका मांग रहे कि केंद्र के जनता सरकार इस्तीफा दे दे.\nएह मांगन के बाद देश के लागे लागल कि दूनो अपहर्ता जरूर कांग्रेसी होइहें स, ना त इंदिरा गांधी के समर्थक. देश ठीके सोचत रहे, दूनों अपहर्ता युवा कांग्रेस में काम करत रहे लोग. एगो के नाम रहे भोला पाड़े आ दूसर जाना रहले देवेंदर पाड़े. भोला पाड़े बलिया जिला के मुनछपरा गांव के रहे वाला त देवेंदर पाड़े, सुल्तानपुर जिला के. दूनों जाना के त एकहू मांग पूरा ना भइल, बाकिर अफसर लोग दूनों जाना के रामनरेश यादव से बात करा दिहल लोग. ओकरा बाद दूनों अपहर्ता आत्मसमर्पण कइ दिहले. जब पुलिस अफसर लोग उहन लोग के तलाशी लिहले त गजबे जानकारी मिलल. दूनों के पास असली हथियार ना रहे. दूनों जाना के पासे जवन पिस्तौल आ बम रहे, असल में ऊ बच्चन के खेलौना रहे. आ ओहि के दूनों जाना हथियार के रूप दे देले रहले. दूनों जाना के जेल भेजाहीं के रहे आ ऊ लोग भेजा गइलें.\nई संजोग रहे कि सालेभर बाद पहिले केंद्र आ बाद में उत्तर प्रदेश में जनता पार्टी के सरकार गिरि गइल. 1980 में उत्तर प्रदेश विधान सभा के चुनाव के पहिले केंद्र में इंदिरा गांधी के सरकार आ गइल, आ विमान अपहरण के आरोपी दूनो युवा कांग्रेसियों पर से मुकदमा उठा लियाइल. जब उत्तर प्रदेश में विधानसभा के चुनाव भइल त दूनों जाना के कांग्रेस टिकटो दिहलसि. भोला पाड़े के गांव ओइसे त बलिया जिला के बांसडीह विधानसभा में पड़त रहे, बाकिर उनुका के कांग्रेस टिकट दिहलसि दुआबा से. दुआबा विधानसभा अब बैरिया नाम से जानल जाला. एही तरी देवेंद्र पाड़े के टिकट मिलल सुल्तानपुर से आ दूनों जाना चुनाव जीति के विधानसभा पहुंच गइले.\n1980 के इंदिरा लहर में उत्तर प्रदेश विधानसभा चुनाव में कानपुर से सुमनलता दीक्षित भी कांग्रेस के विधायक बनल रहली. पुरूब में बाम्हन लोगन के लोग आमतौर पर बाबा कहेला, चाहे उमिर केतनो होखे, त भोला पाड़े भी भोला बाबा के नाम से अइसन मसहूर भइले कि अब ले भोले बाबा कहाले. ई बात दोसर बा कि 1985 के विधानसभा चुनाव में मिस्टर क्लीन राजीव गांधी उनुकर टिकट काटि दिहले, ओकरा बाद भोला बाबा सलेमपुर से लोकसभा के चुनाव लड़ले, 1990 में विधानसभा के भी चुनाव लड़ले, बाकिर जीति दोबारा मयस्सर ना भइल. कांग्रेस के केंद्रीय कमेटी में सचिव बनावल गइले आ अब लखनऊ में जिनगि काटत बाड़े. देवेंद्र पाड़े त राजनीतिए छोड़ि दिहले, पाता ना अब का करतारे.\nअस्सी के दशक में जब पंजाब में आतंकवाद बढ़त रहे, अमृतसर से इंडियन एयर लाइन्स के एगो विमान के खालिस्तानी आतंकी अपहरण कई लिहले आ पाकिस्तान लेके भागि गइले. बाकिर पाकिस्तान ओह विमान के उतरे ना दिहलसि, त फेरू ऊ विमान वापिस अमृतसरे आइल.. उहवां इंदिरा गांधी के आदेश पर कमांडो कार्रवाई में ओकर अपहर्ता मारि दिहल गइले स. एह के बाद भिंडरवाला समेत खालिस्तानी आतंकी सवाल उठवले स कि अपहर्ता ओइसहीं राजनीतिक अपहर्ता रहले हा स, जइसन भोला आ देवेंदर पाड़े रहले.\nभिंडरवाला एह बात के सवाल उठवलसि कि आखिर ओकरा आदमिन के काहें मार दिहल गइल..आ तोख में भोला आउर देवेंदर पाड़े के ही रखलसि.. 1978 से अब तक ले गंगा-जमुना में काताना पानी बहि गइल, बाकिर जब-जब कवनो विमान के अपहरण होला, ई घटना जरूर यादि कइल जाले. हाल में जब अमेरिका के कैपिटल बिल्डिंग पर हमला भइल रहे त कांग्रेस ओकरा खिलाफ ट्वीट कइलसि त ट्रोलर ओकरा विरोध में 1978 के ई घटना के खूब यादि दियवले. रहल बात बलिया आ सुल्तानपुर के, दूनों जगह लोग ना त भोला पाड़े के अपराधी मानेला, ना देवेंदर के. (लेखक उमेश चतुर्वेदी वरिष्ठ पत्रकार हैं.)\nTags: Balia, Bhojpuri News, Indira Gandhi, Politics, UP, उत्तर प्रदेश, झारखंड, पटना, बिहार, रांची\nFIRST PUBLISHED : January 22, 2021, 18:19 IST


कोरोना जइसन महामारियो भारत के लोगन ला कुछ काम के बाति क गइल बावे. सवाल इहे बा कि देश को लोग ओकर बाति समुझल कि ना.\nपहिला बाति कि कोरोना का चलते लोग अपना दुश्मनन के अब आसानी से चीन्ह सकेला.\nदुश्मन नम्बर एक – ऊ झुँड जवन जमात के नाम लिहला पर आपन नाराजगी देखावत बा. सिकूलर जमात से बड़हन दुश्मन देश में दोसर कवनो नइखे. तबलीगी जमात त अपने लोगन के मारत बा आ मारे के इन्तजाम कइले बा, ऊ असल में मुस्लिम समुदाय के दुश्मन बा आ एह बहाने देशो के दुश्मन गिनल जा सकेला. बाकिर सिकूलर जमात ना त अपना परिवार के ह, ना समाज के. ओकरा के देश जतना जल्दी आपन दुश्मन मान लेव ओतने बढ़िया.\nदुश्मन नम्बर दू – ऊ राजनीतिक गिरोह जवन देश का उपर अपना परिवार के राखे. जवन अपना फायदा ले अपना दुश्मनो के गोड़ ध लेव, जवन कोरोना पसारे वाला जमात भा झुण्ड के नाम लेबे में सकुचाव, जवन देश हित में होखत काम में फच्चर फँसावे के कोशिश करे आ बेतुका विरोध करे.\nदुश्मन नम्बर तीन – ऊ लोग जे कवनो मंच पर सहियो बाति ला अपना लोग के समर्थन में ना उतरे. हालात अइसन बा कि व्हाट्सअप ग्रुपो में कुछ लोग बाकी लोग के मुँह बन्द करवा देता आ बाकी लोग मुँह दुबर बनि के चुप लगा जात बा. हिम्मत नइखे देखा पावत कि साँच ला खड़ा हो सको.\nदुश्मन नम्बर चार – ऊ लोग जे सत्ता में आवे ला त बड़हन बड़हन बाति करे ला बाकिर सत्ता पावते चुप्पी साध लेत बा. हिन्दू अपना धर्म के पढाई अपना शिक्षण संस्थान में ना करवा सके, अपना मन्दिरन के कमाई सरकार का हाथ में देबेला मजबूर बा. सिकूलर विचारो से खतरनाक विचार सबका साथ वाला ह. जे दोस्त दुश्मन में फरक ना करे आ दोस्त के दबा के दुश्मन के हित करेला एह उमेद में कि दुश्मन शायद कबो साथ दे देव. धिक्कार अइसन सोच पर.


बिहार में संजय पांडे के आन्ही – Anjoria\nबिहार में एह घरी सिनेमा भोजपुरी के नंबर वन खलनायक संजय पांडे के जादू चलत बा. जेनिए जाई तेनिए सिनेमाघर में संजय पांडे के फिलिम लागल मिल जाई. एह समय उनकर चार गो फिलिम चलत बाड़ी सँ बिहार में आ चारो सुपर हिट बाड़ी सँ. एहमें निर्माता डा॰ सुनील के दिनेश यादव निर्देशित ‘प्रेम दीवानी’, राजकुमार पांडे निर्देशित ‘जीना तेरी गली में’, यश कुमार के ‘दिलदार सांवरिया’ आ मुकेश पांडे निर्देशित ‘सपूत’ शामिल बा.\nअपना चारो फिलिमन के सफलता से संजय उछाह में बाड़ें. कहतारें कि बस देखेवालन के प्यार मिलत रहो अउर कुछ ना चाहीं. हर बड़का निर्माता अपना फिलिमन ला नायक केहु के बनावे खलनायक ला ओकरा हरहाल में संजय पांडे चाहीँ.\nसंजय पांडे अबहीं ‘घुस के मारब’ फिलिम के शूटिंग में व्यस्त बाड़े. शूटिंग उत्तर प्रदेश के जमानियां में चलत बा. अनेके शहरन आ गाँवन में शूटिंग कर चुकल संजय पांडे जमानियां में पहिला बेर शूटिंग करे आइल बाड़े आ उनका जमानियां में मज़ा आवत बा.


देश के कांग्रेसमुक्त बनावे के गोहार लगवले नरेन्द्र मोदी – टटका खबर\nदेश के कांग्रेसमुक्त बनावे के गोहार लगवले नरेन्द्र मोदी\nकानपुर में 19 अक्टूबर का दिने भइल विशाल रैली में नरेद्र मोदी उत्तर प्रदेश में आपन चुनावी बिगुल फूंकत जनता गोहार लगवलेकि केद्र के कांग्रेस सरकार के उखाड फेके लोग काहे कि देश के भ्रष्टाचार मुक्त आ विकासोन्मुख बनावे ला ई जरूरी बा.\nएगो विशाल रैली को सम्बोधित करत मोदी कहले कि स्वतंत्रता संग्राम का दौरान 1857 मे कानपुर, झांसी, आ मेरठ से अंग्रेजन के बाहर भगावे के संकल्प लीहल गइल रहे. आजु ओही तरह केन्द्र से कांग्रेस के भगावे के संकल्प लिहला के जरूरत बा. तब लड़ाई स्वराज ला रहे अब लड़ाई सुराज ला होखी.\nकांग्रेस आ ओकरा साथी गोलन पर प्रहार करत मोदी लोग से सवाल पूछले कि जवना तरह ई गोल ओहलोग के जिनिगी तबाह कइले बिया का वइसने अपना बचवनो ला चाही लोग? कहलन कि अगर अपना बचवन के उज्ज्वल भविष्य चाहत बानी सभे त अगिला चुनाव मे कांग्रेसो के ओही तरह तबाह कर दीं सभे.\nकांग्रेसे का साथे ओकरा सहयोगी दल सपा आ बसपो पर कडा प्रहार करत मोदी कहलन कि ई तिकडी सिर्फ देश आ समाज के बांटे के काम कइले बिया. कहलन कि अब समय आ गइल बा कि कांग्रेस समेत ओकरा सहयोगीओ गोलन के अइसन सबक सिखावल जाव कि फेर कबो कवनो गोल जनता से बेवफाई करे के हिम्मत ना कर सके.\nनरेन्द्र मोदी कहलन कि अटल बिहारी बाजपेयी के शासनकाल छोड कांग्रेस पिछला 60 साल तक सिर्फ जनता के बेवकूफ बनवले बिया. चुनाव घरी वायदा क के बाद में भुला गइल, झूठ बोलल आ जनता का आंखि में धूरा झोंकल कांग्रेस के चरित्र रहल बा.\nयाद दिअवलन कि 2009 का चुनाव में कांग्रेस वादा कइले रहे कि 100 दिन मे महंगाई कम कर देब जा बाकिर अइसन ना होखला का बादो प्रधानमंत्री मनमोहन सिंह, कांग्रेस अध्यक्ष श्रीमती सोनिया गांधी, भा शहजादे .राहुल गांधी.एको बेर खेद ना जतवले.\nकांग्रेस पर तंज कसत मोदी कहलन कि आजु कांग्रेसी नेता भ्रष्टाचार आ महंगाई के त बातो ना करसु आ बस मोदी मोदी आ गुजरात गुजरात करत रहेले.\nकहलन कि उच्चतम न्यायालय मे सरकार कहत बिया कि कोयला मंत्रालय के फाइल गायब हो गइल बाड़ी सं बाकिर असल में दिल्ली में सरकारे गायब हो गइल बिया. साथही जनता के जिनिगियो बिला गइल बा.\nराहुल गांधी पर गरीबन के मजाक उडावे के आरोप लगावत मोदी कहलन कि जे सोना के चम्मच मुंह मे लेके पैदा भइल होखे ऊ गरीब आ गरीबी के बारे मे का जानी.\nमोदी कहलन कि धर्मनिरपेक्षता कांग्रेस के जडी बूटी ह जवना के इस्तेमाल ऊ चुनाव जीते ला करेले. कहलन कि भाजपा सगरी धर्म के साथे लेके भारत माता के विकास खातिर काम करे के चाहत बिया. कहलन कि भाजपा ला देशे मजहब ह, संविधाने धर्मग्रन्थ ह, आ 120 करोड जनता एकमात्र शक्ति आ भारत माता के भक्ति एकमात्र भक्ति ह. कहलन कि वोट बैक के राजनीति बहुत हो चुकल अब सिर्फ विकास के राजनीति करे के समय आइल बा.\nमोदी कहलन कि देश के आठ गो प्रधानमंत्री देबे वाला राज्य विकास का नाम पर जीरो बावे. एहसे उत्तरो प्रदेश के कांग्रेस, सपा आ बसपा के तिकड़ी से मुक्ति मिले के चाहीं.\nरैली के सम्बोधित करत भाजपा अध्यक्ष राजनाथ सिंह कहलन कि पार्टी नरेन्द्र मोदी के प्रधानमंत्री पद के दावेदार त बना दिहले बिया बाकिर उनुका जनता के आशीर्वाद के बहुते जरुरत बा. कहलन कि कानेपुर में जनसंघ के पहिला अधिवेशन भइल रहे आ नरेन्द्र मोदी के ई पहिलका रैलीओ ओही तरह इतिहास बनाई.\nजाने जोग बा कि नरेन्द्र मोदी के उत्तर प्रदेश मे आठ गो रैलियन मे से ई पहिला रैली रहवुे जवना के पार्टी का ओर से .विजय शंखनाद रैली के नाम दीहल रहे. ई संजोगे बा कि कानपुर से भाजपा का लगे एकहु लोकसभा सीट नइखे. एहिजा के छह मे से तीन सीट सपा आ तीन गो कांग्रेस के लगे बा.\nकानपुर के विजय शंखनाद रैली मे मुख्यमंत्री रहल कल्याण सिंह आ भाजपा के बड़का नेता मुख्तार अब्बास नकवी, वेकैया नायडू समेत प्रदेश पार्टी अध्यक्ष डा. लक्ष्मीकान्त बाजपेयीओ मौजूद रहले.\nभाजपा के दावा कि हुंकार रैली मे बड़हन संख्या में अप्रवासी बिहारीओ अइहें\nछात्र जदयू के प्रदेश महासचिव आ कैमूर जिला अध्यक्ष भाजपा मे शामिल भइले


टटका खबर, शुक, ९ मार्च २०१२ | Anjoria's Weblog\nटटका खबर, शुक, ९ मार्च २०१२\nPosted on मार्च 9, 2012 by Anjoria\nआजुओ प्रदेश में कई जगहा धुमधाम से होली मनावल जात बा. पूर्वांचल आ बिहार में अबकी एह चलते दू दिन होली मनावल लोग.\nउत्तरप्रदेश में समाजवादी पार्टी विधायक दल काल्हु आपन नेता चुनी जेकरा के मुख्यमंत्री बनावल जाई. संकेत मिलत बा कि अखिलेश यादव मुख्यमंत्री बनीहें जबकि मुलायम सिंह के देश के प्रधानमंत्री के दावेदार का रूप में राखल जाई. एह बात के संकेत खुद मुलायम सिंह सैफई में अपना कार्यकर्ता लोग से बतियावत में दिहले.\nउत्तरप्रदेश में कांग्रेस के दुर्दशा खातिर अपना के जिम्मेवार बतावत रीता बहुगुणा जोशी आजु आपन इस्तीफा सोनिया गाँधी के सँउपो दिहली.\nराज्य सभा के बिहार से छह सीट के चुनाव में छहो सीट राजग गठबन्हन जीत ले जाई आ कांग्रेस राजद आ लोजपा मिलियो के एको सांसद ना जीता पइहें. छह सीट में से चार गो पर जदयू के सदस्य जइहें आ दू गो पर भाजपा के. अबही भाजपा के रविशंकर प्रसाद के सीट खाली होखे जात बा आ पूरा उमेद बा कि भाजपा के आपने नियम तूड़त उनुका के तिसरका बेर राज्यसभा भिजवा दिहल जाई. दोसरका सीट खातिर पार्टी के अनेके दिग्गज तिकवत बाड़े.\nरोहतास के नासरीगंज इलाका के अमियार गाँव में जहरीला शराब पियला से काल्हु दू जने के मौत हो गइल आ चार जने बेमार पड़ गइलन. एह लोग के अस्पताल में भरती करावल गइल बा आ हालत खराब बतावल जात बा.\nएक सौ एक साल के जई सिंह के काल्हु सासाराम में निधन हो गइल. जई सिहं भा जयकुमार सिहं स्वतंत्रता सेनानी रहलन.\nतीन गो निर्दलीय आ एगो यूकेडीपी विधायकन का समर्थन से काग्रेस उत्तराखंड में सरकार बनावे के दावा पेश कइलसि. कांग्रेस का लगे बत्तीस विधायक, भाजपा का लगे इकतीस विधायक आ तीन गो बसपा विधायक चुनाइल बाड़न अबकी का चुनाव में. अब सत्ता पक्ष का तरफ छत्तीस विधायक रहीहें आ विपक्ष में पैंतीस. वइसे कांग्रेस के पूरा उमेद बा कि सरकार बनते बसपा के तीनो विधायक ओकरा के समर्थन दे दीहें. राज्यपाल मारग्रेट अल्वा कांग्रेस प्रतिनिधिमण्डल से आपन नेता बतावे के कहली जेकरा के मुख्यमंत्री बनावल जाव.\nगोआ में भाजपा नेता मनोहर पर्रिकर का नेतृत्व में नया सरकार के आजु शपथ दिआवल जाई. पर्रिकर प्रतिष्ठित संस्थान आईआईटी मुंबई के स्नातक हउवे. पर्रिकर तिसरका बेर गोआ के मुख्यमंत्री बनीहें.\nपंजाब में प्रकाश सिंह बादल के काल्हु बुध का दिने मुख्यमंत्री पद के किरिया खिआवल जाई. भाजपा एह सरकार में शामिल रही.\nमध्यप्रदेश में आईपीएस अधिकारी के हत्या पर दिग्विजय सिंह ओहिजा के भाजपा सरकार पर आरोप लगवले बाड़न. कहलन कि भाजपा सरकार का चलते पूरा राज्य में अवैध खनन होखत बा.\nमुंबई में काल्हु खतरनाक केमिकल रंग से बीमार पड़े वाला लड़िकन में से तेरह साल के एगो लड़िका के राजावाड़ी अस्पताल में मौत हो गइल. पुलिस लापरवाही के केस दर्ज कइले बिया.\nहरियाणा में जाट आंदोलनकारी आजु नेशनल हाइवे जाम कर दिहले जब अल्टीमेटम दिहला का बादो सरकार गिरफ्तार आंदोलनकारियन के ना छोड़लसि.\nजम्मू-कश्मीर के राजौरी में आज दुसरको दिने कर्फ्यू जारी बा बाकिर कतहीं से कवनो घटना के खबर नइखे.\nरेलवे आजु २६ गो नया रेलगाड़ियन के शुरू करे के घोषणा कइलसि. एह गाड़ियन के बारे में पिछले रेल बजट में प्रस्ताव पारित भइल रहे. अबहियो सतरह जोड़ी प्रस्तावित ट्रेन चालू होखे का इन्तजार में बाड़ी सँ.\nसीरिया खातिर नियुक्त संयुक्त राष्ट्र के विशेष दूत कॉफी अन्नान शनिचर का दिने सीरिया के राजधानी दमिश्क जइहें. अन्नान के कहना बा कि सीरिया में बाहरी दखल से हालात अउरी खराबे होई.\nग्रीस एलान कइले बा कि ओकर अधिकतर लेनदार अरबो रुपिया के यूरो बांड लेबे पर तइयार हो गइल बाड़न. एहसे ग्रीस के कर्जा आधा रहि जाई.\nइस्राइल के प्रधानमंत्री बेंजामिन नेतनयाहू के कहना बा कि इजरायल अबही इन्तजार करी आ देखी कि ईरान पर लगावल प्रतिबंधन के का नतीजा आवत बा.\nबंगलादेश के प्रधानमंत्री शेख हसीना अपना विरोधी दल पर आरोप लगवले बाड़ी कि पिछला चुनाव में ऊ पार्टी पाकिस्तान के आईएसआई से टका लिहले रहुवे. हालांकि बांगलादेश नेशनलिस्ट पार्टी एह आरोप के झूठ बतवले बिया.\nकेन्या के सरकार अपना पचीस हजार हड़ताली स्वास्थ्य कर्मचारियन के बर्खास्त करे के एलान कइले बिया.\nचीन में झिनझियांग प्रांत में एगो बड़हन भूकंप अइला के खबर बा. अबही कवनो नुकसान के खबर सामने नइखे आइल.\nकाठमांडू में होखत फुटबाल टूर्नामेंट में आजु भारत आ ताजिकिस्तान का बीच मैच होखे वाला बा.\nक्रिकेट खिलाड़ी राहुल द्रविड़ अन्तर्राष्ट्रीय क्रिकेट से सन्यास ले लिहले. कहलन कि सोलह साल खेलला का बाद सन्यास लेबे के समय आ गइल रहुवे. वइसे कहल जात बा कि धोनी से सहमत ना होखला का चलते ऊ सन्यास लिहले बाड़न.\nभारत के बैडमिंटन खिलाड़ी सायना नेहवाल आल इंगलैण्ड के वीमेन्स सिंगल के क्वार्टर फाइलन में चहुँप गइली.\nबम्बई शेयर बाजार में आज उछाल के रूख रहल आ निवेशक जम के लिवाली कइलन. विदेशी मुद्राबाजार में डॉलर के मुकाबले रूपया ३४ पइसा मजबूत भइल. कच्चा तेल के दाम बढ़ल.\nबिहार में भइल शिक्षक पात्रता परीक्षा के परिणाम एह महीना के आखिर ले निकले के उमेद बा.\nछब्बीस मार्च से बिहार में बोर्ड के इंटर परीक्षा शुरू होखे वाला बा. प्रायोगिक परीक्षा एकरा पहिलही करा लिहल जाई.


प्रयोगकर्ता वार्ता:CDT-idiomas - विकिपीडिया\nस्वागतम्! नमस्कार CDT-idiomas जी, भोजपुरी विकिपीडिया पर राउर बहुत स्वागत बा!\nCDT-idiomas जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,440 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:CDT-idiomas&oldid=625913" से लिहल गइल\nएह पन्ना पर आखिरी बेर संपादन 24 सितंबर 2018 के 05:03 बजे भइल रहल।


किरण यादव के ‘जय पंडित’ – Anjoria\nसिनेमा भोजपुरी में निरुपा रॉय मानल जाए वाली अभिनेत्री किरण यादव एह घरी बिहार के मधुबनी में अपना फिलिम ‘जय पंडित’ के शूटिंग करत बाड़ी. भोजपुरी फिलिमन में किरण यादव सुपर हिट महतारी मानल जाली. आ जइसे निरुपा रॉय के हर फिलिम हिट हो जात रहल ओही तरह किरण यादवो के हर फिलिम हिट होखेले.\n‘निरहुआ रिक्शावाला’, ‘रिक्शावाला आई लव यू’ अउर ‘धड़केला तोहरे नावे करेजबवा’ एकरे साफ उदाहरण बाड़ी स. बनारस के रहे वाली किरण यादव भोजपुरीए में ना हिंदीओ फिलिमन में कामयाबी बरसवले बाड़ी जवनन में ‘गैंग ऑफ वासेपुर’ खास बा. किरण यादव के आवेवाली फिलिमन में ‘दूध का कर्ज’, ‘लहू के दो रंग’, ‘बगावत एक आग’, ‘सईयां अरब गईले ना’ बाड़ी स.